text:
Traduzion
Traduzion al è il voltâ un test orâl o scrit di une lenghe a di une altre e il test che al risulte di chê ativitât. La traduzion e je une ativitât che e cjape dut il probleme dal interpretâ un test e il so significât (di partence o di rivade) e il produsi un gnûf test che al vedi il sens avuâl di chel origjinâl in une altre lenghe di destinazion. La peraule traduzion mostre, dut câs, no nome l'at dal voltâ ma ancje l'ogjet dal voltâ.
Teorie de traduzion[cambie | modifiche il codiç]
La teorie de traduzion e je part des dissiplinis che a vuelin studiâ ce che al sta ator de ativitât dal voltâ. La teorie de traduzion e cjape in prestit di altris cjamps di studi: la leterature, la storie, la filosofie, la linguistiche, la filologjie, la semeiotiche, la informatiche e vie indenant. Si à di notâ che si cjacare ancje di tradutologjie, ma plui di lôr a pensin che al sedi un fal parcè che e je une peraule che e va daûr simiotantle a chê francese. Il concet plui inzornât de teorie de traduzion al è chel di cjapâ la lenghe tant che une vision dal mont de int che la fevele. Cussì par capì un discors nol è l'ogjet specific ma ben la maniere cemût il pinsîr si pant in chê lenghe.
Il voltâ al vûl dî trasferî un test componût intune cierte lenghe (L1), intun gnûf test che al dopre une lenghe divierse (L2); tra i doi tescj al varà di jessi un rapuart di ecuivalence sostanziâl, duncje il test te L2 al varès di riprodusi no dome chês stessis informazions che a son tal test te L1 ma, soredut se al è un test leterari, ancje lis sôs carateristichis stilistichis.
In ogni câs si scuen doprâ il condizionâl “al varès”, par vie che al è clâr a ducj che nissune traduzion e podarà mai riprodusi in maniere integrâl un origjinâl.
Ogni lenghe, di fat, e je un sisteme “sierât”, inlidrisât a fuart te storie e te culture di un popul, e ogni popul al fâs l'inventari dal mont intune maniere divierse; […] Duncje ogni volte che o leì nun test in traduzion, o vin di jessi cussients che nol dîs “chê stesse robe” dal origjinâl, ma ben “scuasit chê stesse robe”. (N.FLOCCHINI-P.GUIDOTTIBACCI, Dalla sintassi al testo, Bompiani, 2005, p.240).
Problemis de traduzion[cambie | modifiche il codiç]
In teorie un tradutôr al à di sielzi chês strategjiis, intal voltâ inte lenghe di rivade, che un marilenghe al doprarès inte stesse situazion comunicative. Nol capite simpri di podê voltâ une peraule de lenghe di partence cuntune peraule in chê di rivade (par esempli pai colôrs o pai numars). Il consei al è chel di doprâ une unitât, ven a stâi une maniere di voltâ il sens di partence cuntun zîr di peraulis intal test di rivade. Dôs lenghis tantis voltis a son difarentis ancje a livel formâl e dut câs a son peraulis che a no si cjatin lant di une lenghe a di chê altre. Par rivâ a comprendi une particolâr espression bisugne cognossi il contest: la peraule e à di jessi cjapade inte frase, la frase intal cjapitul e chest intal volum e il volum inte interie opare dal autôr. Par podê fâ dut chest si scugne tacâ des piçulis parts par rivâ a viodi l'intîr.
Etiche de traduzion[cambie | modifiche il codiç]
Cui che al vûl voltâ ben al à dôi trois che al po cjapâ: lassâ cuiet il scritôr e fâ che al sedi il letôr a lâi incuintri, o impen lassâ cuiet cui che al lei par fâ che al sedi il scritôr a lâi dongje. Il tradutôr al à di domandâsi: -Aio di contâ ce che l'autôr al à scrit o ce che lui al intindeve dì? Intal prin câs la traduzion e je plui o mancul a la letare e cui che al lei al à di interpretâ il sens. Intal secont câs al è cui che al volte che al cîr di interpretâ, il letôr, achest pont al ven a vê un lavôr tant plui clâr ma mancul dongje dal origjinâl. Intal prin câs il pericul al è di pierdi il sens che l'autôr al voleve; intal secont a si po mostrâ plui la sensibilitât dal tradutôr che no chê dal autôr. Il tradutôr, dut câs, al scugne sielzi tra chestis dôs stradis. Al è ancje plui coret voltâ de lenghe origjinâl a di chê di rivade cence doprâ une lenghe pivot (tierce).
Il tradutôr[cambie | modifiche il codiç]
Obietîf dal tradutôr al è chel di cirì il plui pussibil di puartâ il test di voltâ de lenghe di partence tignint il plui fer che si rive significât e stîl in chê di destinazion. Se al covente, daûr des difarencis da lis lenghis, si po fâ un adatament mantignint il sens esat intal regjistri, intal stîl, intal sun, inte metriche. Il tradutôr si cjate a fâ da lis sieltis che a van dretis a la funzion dal test o a ce che e vûl otegni la traduzion. Se par esempli par un test juridic o tecnic bisugne jessi il plui pussibil dongje dal test origjinâl, cuntun test leterari (narative, poesie) si po in une cierte misure slontanâsi par cirì stîl e metriche. A son da lis voltis che si po judâsi cun perifrasi: cuant che a son zûcs di peraulis, o ben peraulis che a rimin intune lenghe di partence e no in chê di rivade, detulis che a àn sens nome di une bande ma pierdin il sens di chê altre.
Procediments di traduzion[cambie | modifiche il codiç]
Adatament[cambie | modifiche il codiç]
Un adatament, clamât ancje libare traduzion, e je une maniere di voltâ dulà che il tradutôr si met al puest de societât e de culture di partence cuntune realtât che i corispuint intal test di rivade. Cheste gnove realtât e sarà plui buine pal public dal test di rivade. Par esempli la espression furlane al criche il dì e po jessi voltade par talian cuntun adatament in albeggia. E ancjemò te traduzion inglese dal fumut belc Les Aventures de Tintin et Milou, il compagn cjan di Tintin, Milou al devente Snowy. Inte stesse maniere i detective Dupond e Dupont a deventin Thomson e Thompson par inglês, Jansen e Janssen in olandês, Schultze et Schulze in todesc e cussì vie. Cuant il dramaturc dal Quebec Michel Tremblay al à adatât la opere teatrâl di Gogol L'ispetôr gjenerâl cul non di Le gars de Québec, al à passade la azion de Russie a la so tiere. Si cjatin spes adataments inte traduzion di poesie, lavôrs teatrai e pubblicitât.
Compensazion[cambie | modifiche il codiç]
Un compensazion e je une maniere di voltâ dulà che il tradutôr al schive la dificoltât stilistiche dal test di partence metint dentri efiets di stîl in altris ponts dal test di rivade. Par esempli, tantis lenghis a àn dôs formis di pronons te seconde persone: une informâl e chê altre formâl (in francês, tu e vous; in spagnûl, tú e Usted; in todesc, du e Sie, nome par clamâ cualchi esempli). Par inglês, la distinzion tu e je si dopre plui di râr, si oblee cussì il tradutôr a doprâ une compensazion, sie cuntun non propri o un sorenon, sedi doprant formulis sintatichis sintudis informâi par inglês (I'm, you're, gonna, dontcha, ecc.).
Calc[cambie | modifiche il codiç]
Un calc e je une maniere di voltâ dulà che il tradutôr al dopre un grup di peraulis (o, a lis voltis, une peraule) de lenghe di origjine propite in maniere leterâl inte lenghe di rivade puartant peraule par peraule ducj i tocuts de espression.
Prestit[cambie | modifiche il codiç]
Un prestit al è une maniere di voltâ dulà che il tradutôr al dopre chê peraule o chel zîr di peraulis dal test di partence cussì come che e je. Un prestit al va scrit par regule in corsîf se nol è normâl e integrât te lenghe di rivade.
Perifrasi[cambie | modifiche il codiç]
Une perifrasi e je une maniere di voltâ dulà che il tradutôr al dopre al puest di une peraule dal test di partence un grup di peraulis, o un zîr di peraulis,te lenghe di rivade. Une note dal tradutôr, cualchi volte scurtade cun NDT o N.D.T., e je une note (di regule da pît de pagjine o a la fin dal test) che si zonte par spiegâ i ingredeis de traduzion, su la culture dal test di partence, o altris informazions che si vûl dâ. Chestis notis a son permetudis cualchi volte obleadis. Dut câs, il ricori a notis al è par regule tant che ameti une sconfite dal tradutôr, di no jessi stât bon di voltâ tant che si scugne da spiegazions.
Dulà che al è plui dificil voltâ[cambie | modifiche il codiç]
Dôi cjamps dulà che si va dongje al impussibil di voltâ a son la poesie e i zûcs di peraulis. La poesie, par vie de impuartance dal sun da lis peraulis e dal viers, pe rime e pal ritmi de lenghe di partence. I zûcs di peraulis parcè che a son propite di une lenghe e a saressin masse di spiegâ e si pierdarès gran part dal sens. Vegnin in jutori, dut câs, ducj i procediments di traduzion a pene spiegâts. Par esempli, un tradutôr al po meti dentri un gnûf zûc di peraulis intun altri puest di dulà che al larès par "compensâ" un zûc di peraulis che no si rive a voltâ.
Neologjisims furlans[cambie | modifiche il codiç]
Il probleme al è frontât in un articul specialistic di Sandri Carrozzo [1] Pe formazion di gnovis peraulis si puedin cjapâ dôs stradis: cjalcjâ une peraule za doprade dantgj un gnûf significât, o ben lâ daûr a di un modul linguistic forest. Dutis e dôs lis manieris a marchin la pussibilitât di esprimi gnûfs concets dant vitalitât a la lenghe. Cuant che a si introdusin gnovis peraulis bisugne jessi atents: se si voltàs cumò "mouse" in surie, si colarès intal ridicul ancje se l'imprest al è cussì clamât in castilian, in francês e ancje in catalan. Ma lôr lu àn voltât dal principi. La linie dai linguiscj furlans e je, par gnovis peraulis, chê di tornâ se si po al latin o di acetâ prestits di lenghis sûrs come il francês, il castilian o il catalan.
Esempli di traduzion poetiche[cambie | modifiche il codiç]
Cjant Cuint dal Infier di Dante cognossût come chel di Paolo e Francesca, esempli di difarentis soluzions [2]par une tercine dulà che al è impuartant ancje, oltri al test, la rime e il ritmi.
Amor ch’a nullo amato amar perdona, mi prese del costui piacer sì forte, che come vedi ancor non m’abbandona. (Dante)
Amôr che al clame amôr, par sô nature, mi cjapà di chest biel cun tant traspuart, che cun me simpri, tu lu viôts mi dure. (Pietro Bonini)
L’amôr che el contracambio nol perdone, di lui mi à fate inamorâ tant fuart che nancje ca, tu viodis, mi bandone. (V. G. Blanch)
Amôr che amâ a nissun amât perdone, mi à fat vê di custui plasê tant fuart Che tu viodis che inmò nol mi bandone. (Domenico Zanier)
L'amôr ch’al vûl l'amànt simpri riamât, a mi'à dât di chest un plasê si fuart che, come che tu viodis, no mi'à'nciemò lassât. (Ermes Culòs)
Amôr che a amât no amâ mai nol perdone, de sô bielece mi cjapà tant fuart che tu viodis che inmò no mi bandone. (Pierluigi Visintin)


c: text/html

text:
mercoledì 15 giugno 2011
CARNIA IN CONCERTO per ONDE FURLANE - Venerdì 17 giugno a Tolmezzo
CARNIA IN CONCERTO
LIVE per ONDE FURLANE
Vinars ai 17 di Jugn,
intal curtîl dal
Museu dai Articui Popolârs “Michêl Gortani” di
Tumieç,
des 17,30 fin gnot,
grups e soliscj de Cjargne
unîts pe poie
a Radio Onde Furlane.
Jentrade libare/Ingresso gratuito
Dopo l’event ae Edera di Codroip, un gnûf conciert a pro de Radio che di trente agns e promôf musiche furlane di ogni forme e stîl, di chest an metude cu lis spalis al mûr dai tais regjonâi pesants: ma Radio Onde Furlane no mole e ancje la Cjargne e i siei musiciscj a rispuindin ae clamade cuntun grant conciert par sostignî e promovi lis culturis furlanis!
Vinars ai 17 di Jugn, intal curtîl dal Museu dai Articui Popolârs “Michêl Gortani” di Tumieç, des 17,30 fin gnot, grups e soliscj de Cjargne unîts pe poie a Radio Onde Furlane.
Diviersis realtâts musicâls zovinis dal Friûl, par un avigniment che al jentre inte rassegne conciertistiche MUSICALMUSEO direte dal musicolic Alessio Screm, i protagoniscj a saran Aldo Rossi, No More, Mig 29 over Disneyland, Waiting for delivery, Glitterball, Jackers.
Jentrade libare, cun pussibilitât di deventâ Soci di “Amîs di Onde Furlane – Lenghis dal drâc” associazion nassude chest an par sostignî lis tantis ativitâts radiofonichis, gjornalistichis e editoriâls di Radio Onde Furlane (€10 par dut un an!).
All’interni a saran barachins cun bevandis e pagnuts e il bancut cun lis miôr produzions di Musiche Furlane Fuarte.
mail: lenghisdaldrac@gmail.com
Amîs di Onde Furlane – Lenghis dal drâc
Pubblicato da Comitât pe Autonomie e pal Rilanç dal Friûl a 23:01
Etichette: Radio Onde Furlane
Iscriviti a: Commenti sul post (Atom)

robotstxt: allowed

filter: keep


text:
La CISL Nazionâl e à promovût la racuelte di firmis a poie di une “leç di iniziative popolâr” par un fisc ecui e just.
La Segretarie de CISL di Udin e à sielt di impegnâsi in cheste iniziative no tant e no dome intai lûcs di lavôr ma e à vût miôr lâ fûr des fabrichis e dai uficis par lâ a cjatâ i citadins furlans intes placis dal nestri teritori.
La CISL e à organizât intai mês passâts desenis di presidis in concomitance cul davuelziment dai marcjâts tradizionâi che si tegnin in tancj paîs dal nestri Friûl.
LIS ADESIONS E IL DIALIC
La CISL, cussì, e à podût no dome racuei ben 2.400 firmis in gracie ancje dai conseîrs e assessôrs comunâi che si son fats disponibii, ma soredut e à podût informâ e dialogâ cun personis che par abitudin no àn nuie a ce fâ cul moviment sindicâl.
L’impegn de CISL suntune cuistion vecje e impuartante come chê fiscâl al à cjatât un gradiment sclet, ancje se no son mancjadis critichis e moments di discussion vive.
Al è just e normâl, dal rest, che il sindicât al stedi tal mieç de int e che al vivi in prime persone lis soferencis, lis inrabiaduris, e che indi patissi i relatîfs bruts umôrs.
Ve, in sintesi, i obietîfs de iniziative.
Al va introdusût un bonus fiscâl di 1.000 euros anuâi pai contribuents cun redit fin a 40.000/€, e un bonus decressint fin ai 50.000/€.
RINFUARÇÂ LIS SANZIONS
A van rinfuarçadis lis sanzions aministrativis e penâls, cressûts i controi, e va introdusude la segnabilitât dai paiaments e l’ûs des cjartis di credit par contrastâ pardabon la evasion fiscâl. Al è indispensabil che al aument de fiscalitât locâl e corispuindi une riduzion dal prelêf fiscâl nazionâl!
E je urgjence di une impueste cressinte su la ricjece nete di là dai 500mil euros, cu la esclusion de prime cjase di abitazion e dai Titui di Stât.
POIE A CONSUMS E LAVÔR
In definitive, par fâ tornâ a partî la economie a van sostignûts i consums e il lavôr cuntune grande operazion redistributive di ricjece che e favorissi i lavoradôrs e i pensionâts, soredut di redit medi bas, e che, invezit, e fasi paiâ plui tassis ae rendite mobiliâr e imobiliâr.
La Italie e je une Republiche. Rifondìnle sul lavôr! Tacant di un fisc che al premi cui che al cree ricjece, che al sedi chest lavoradôr dipendent, autonom, o altri.
Il nestri Friûl al è di simpri fondât su la onestât dal lavôr e no su la furbetât des speculazions e des jentradis. Tornìn a partî di chi. ❚
Paolo Mason, Segretari CISL di Udin
L’impegn di une racuelte di firmis par sostignî une leç par un fisc ecui e solidâl............
La CISL Nazionâl e à promovût la racuelte di firmis a poie di une “leç di iniziative popolâr” par un fisc ecui e just.


text:
#17 – La bestie dal gno barbe
“Barbe, di dulà che e ven cheste bestie?” Al domandà il nevôt intant che al cjalave cun voi vierts il tapêt sul mûr te sale.
“Ma, ce domandis fasistu fantat!!! Cjape une cjadree e stami a sintî…”
Il barbe Sidamo al scomençà a fâ la conte.
“Cuant che o jeri a stâ in Argjentine, o soi lât a cjace, cun Berto, il gno cugnât e il fi Juanca.
Come chê gnot e jere masse frede il Berto al dîs di lâ prin tal bar rurâl a bevi un bussul di sgnape. Intant che al fevelave, si sintì il rumôr di une machine che e vignive a une grande velocitât. A jerin il Bepo e il Renato che premurôs a vignirin jù dal veicul cuntune muse spaventose. Nô o lerin subit a viodi ce che al jere sucedût ma il Bepo, che nol rivave cuasit a fevelâ, cu la vôs tremante al contà che intant che a jerin cu la sclope pronte di front ae tane da lis ” vizcachas”, e vignì fûr une bestie fuarte e grande come un leon e che lui, cence nissun pinsîr tal cjâf, al fasè une sclopetade… e boon!!! E colà muarte la bestie!!! E cuntun tîr de sclope la cjace e jere finide… A àn cjapât su lis spalis la bestie e le àn metude sul camion. E a son partîts par lâ te ostarie.
Jo no ai mai viodude une bestie propit cussì!!!
Il Berto al disè: “Anìn, anìn ducj dentri te ostarie e brindìn ae salût di voaltris”. Intant che al fevelave, di daûr dal bancon dal bar a vignirin fûr doi cjans che a vevin nasât l‘odôr de bestie dal vistît dal Bepo. Fasint un berli di pôre, “che mi mangjin i cjans”, l‘om al fasè partî une ridade ae int de ostarie. Cemût al podeve vivi un brut incident e copâ un puma, par vê pôre di doi cjans di cjace?
Doi dîs dopo nô o vevin mangjât la cjar dal puma cun polente e vin ros.
Il tapêt al è ca parcè che mal vevin regalât e cussì lu ai puartât cun me cuant che o soi tornât in Italie.”
di Lune Platade
#1248


text:
Ancje la cusine furlane, cussì come dutis chês che a rivin de tradizion contadine, e je siore di savôrs e di guscj, di colôrs e di ingredients che a rivin drets de nature, e i plats che si preparin a son simpri un biel plasê pai vôi ma soredut pe bocje.
Chê furlane e je une tradizion di preparâ la mangjative che e rive di lontan, e tes pitancis nostranis nol è dificil cjatâ miscliçs cu lis tradizions culinariis forestis. Propit jessint une tradizion dal mangjâ che e rive di lontan, lis ricetis si passavin di mari in fie, di gjenerazion in gjenerazion, lassant ferme cul passâ dal timp la bielece e la bontât de magnocule.
UNE VOLTE_ Tes fameis di une volte, fin a cualchi an indaûr, il mangjâ al lu preparave la none, che e faseve di gustâ e di cene par dute la famee intant che i gjenitôrs a jerin a vore e i fruts a scuele o a zuiâ. Cussì tes fameis si mangjave ben e soredut dispès si gjoldeve des bontâts di une bocjade di robe buine e nostrane, la none par solit e veve il timp di stâ devant dal fûc e e podeve gjoldi di une lungje esperience di coghe. Benedete la none e la sô maniere di fâ di mangjâ!
Cul passâ dai agns però, e soredut cul mudâ de societât, ancje il mangjâ si è rangjât e al è lât incuintri aes gnovis pretesis des fameis. Tes cjasis cun fameis simpri mancul numerosis, e dispès dulà che no si cjate plui la none, il mangjâ nol è plui chel rituâl di une volte dulà che si sentavisi in taule ducj insieme, cumò si mangje di corse, magari simpri lis stessis robis, e salacor si mangje parfin robe za pronte inte scjate, dome di scjaldâ. Cheste usance di mangjâ robe in scjate e à tirât dentri ancje il Friûl e i plats tipics de cusine furlane aromai si comprin bielzà pronts tes buteghis.
IN INCRESSITE_ A dî il vêr di robis furlanis in scjate pal moment no ’nd è tantis, ma a sintî i produtôrs cul timp a saran simpri di plui, e il bon mangjâ fat in cjase come une volte al sarà simpri mancul presint intes fameis.
Il prin prodot tipic finît dentri dal carton e po vendût in grant e je dal sigûr la Gubane, che dai agns ’60 e je partide des valadis dal Nadison par concuistâ prime il Friûl, e po dopo cul timp ancje altris marcjâts.
Subit daûr la Polente, che di simpri e ven mangjade in Friûl ma che no je une pitance dal dut furlane, che daspò secui passât te cjalderie a boli cun calme sul spolert, dai prins agns ’70 e ven fate ancje in maniere industriâl e vendude dentri sacuts di plastiche.
PRIN, IL FRICO_ Ma il plat sovran de cusine furlane al è dal sigûr il Frico, chel bon miscliç di formadi e patatis che al fâs ingolosî ogni furlan de mont fin al mâr, il siôr de nestre tradizion culinarie che al fâs vignî la bielevoie a ducj, parfin lui al è finît inte scjate.
E no podeve che finî cussì, stant che ai furlans ur plâs e a mangjin une vore il frico, la industrie si è subit butade su di chel e i risultâts si son subit viodûts. La sodisfazion dai produtôrs di frico in scjate e je ben pandude, il prodot al plâs e al ven vendût cun numars di un ciert nivel, e soredut cuntune tindince des venditis che e je in cressite cul passâ dai agns.
Un altri goloset di cjase nestre e je la Bruade, che une volte e si le faseve e si le mangjave in cjase ma che sul finî de societât contadine furlane e je passade, puare ancje jê, dentri di un sacut di plastiche par podê rivâ su la taule dai golôs di chel râf cul colôr dal vin.
IL CJARSON_ Chescj a son i prodots che par solit si viodin su lis scansiis des buteghis, ma la grande sorprese che o ai scuviert scoltant un produtôr furlan e je chê dai Cjarsons.
De piçule Cjargne chest prodot tipic de nestre mont al è daûr a fâsi cognossi une vore lontan; il prodot al è une vore particolâr e la cuantitât che e ven vendude no je cuissà ce grande, ma la sodisfazion di viodi cheste paste plene di bontât che si compre ben a Milan o parfin sul marcjât forest e met al produtôr la voie di continuâ su cheste strade o magari di provâ a vendi ancje altris prodots tipics de nestre buine cusine furlane.
Par fortune no dut si vent in scjate, il plasê di fâ di mangjâ in cjase al è ancjemò biel presint, e se ogni tant no si rive a fâ di bessôi il Friûl al è plen di ristorants e agriturisims dulà cjatâ il plasê di une mangjade biele e gjenuine.
Luca Zoratti
______________________________________
La tasse sul frico
Come su dutis lis robis che a son in vendite ancje sul frico bisugne paiâ l’Iva, ma trop si aial di paiâ cheste tasse? La domande che un produtôr al à fat e à vude rispueste cheste Istât, cuant che il 11 dal mês di Lui e je stade buride fûr une Risoluzion de Agjenzie des tassis che e sisteme la cuistion. Il frico di patatis, jessint un prodot che al ven lavorât cun plusôr ingredients al paie une tasse dal 10 % par sei metût in vendite, impen che il frico fat dome cul formadi, jessint duncje dome un derivât dal lat, al paie une tasse dal 4 %.
I produtôrs ae fin a son ancje contents, stant che paiant di mancul a podin corezi il presit dal prodot che a vendin. E ancje i clients a podaressin cjatâ zovament sul gnûf presit.
L. Z.
SPECIÂL. La tradizion inte scjate............
Ancje la cusine furlane, cussì come dutis chês che a rivin de tradizion contadine, e je siore di savôrs e di guscj, di colôrs e di ingredients che a rivin drets de nature, e i plats che si preparin a son simpri un biel plasê pai vôi ma soredut pe bocje.


text:
Supernova
Une supernova e je une esplosion stelâr che e somee formâ une gnove stele inte sfere celeste ("nova" al è il tiermin latin par "gnove"). Il prefìs "super" le diferenzie di une nova, che ancje jê e je une stele che e cres la sô luminositât, ma in misure une vore minôr e cuntun mecanisim diviers.
Lis supernovas a son caraterizadis de espulsion dai strâts esternis di une stele ae velocitât di miârs di chilometris par secont, jemplant il spazi tor ator di idrogjen e di eli (e ancje di altris elements). I detrîts mandats fûr a formin duncje nûi di polvars e gas. Une esplosion di supernova e pues comprimi gas preesistent che si cjatave dongje de stele e si pense che cussì e puedi fâ tacâ procès di formazion stelâr.
La supernova e je l’unic mecanisim naturâl cognossût par produsi i elements plui pesants dal fier (par esempli cobalt, urani, nichel, plomp, jodi, tungsten, aur e arint), che si formin inte atmosfere infogade de supernova doprant la energje straordenarie che e ven deliberade.


text:
Rivâ a scrivi di une persone in pocjis riis al è pardabon dificil, tal câs di Pierluigi Visintin al è ancjemò plui limitât e insuficient, stant che salacor la carateristiche che si impareve di plui de sô figure di inteletuâl e di om e jere la straordenarie cuantitât di interès e di ativitâts. Daûr di ce che si pues viodi ancje de liste dai siei lavôrs publicâts, cualchi volte sot di pseudonims o dal anonimât, i siei interès a tocjavin temis diferents tant che la storie e la gastronomie, la leterature classiche e i zûcs di taule, la musiche e la enologjie, la politiche e il sport, la piture e il teatri… e dut cence nissune contradizion, anzit cuntune armonie che a ‘nd faseve un inteletuâl complet, ancje se mai sodisfat dal sô savê e simpri clamât de ricercje e de scuvierte, e une persone buine di judicâ cun ironie e cun simpatie la realtât e lis personis che al veve dongje.
In chest curt profîl si à di dî alc dal so sorenon, il Picchio, o cemût che si firmave cualchi volte par furlan il Pic: un sorenon che no sai cuant che si veve vuadagnât, ma che al someave nassût cun lui, di fat compagn dal uciel al bateve e al bateve simpri cuant che i tignive a une robe e nol molave di bati fintremai che no le otignive. E stant che la sielte dai siei interès e jere cussì largje, chest so bati compagn di un pic al jere ce che i permeteve di puartâ indevant lis sôs mil iniziativis, simpri plui di cualchidune tal stes timp: nol è in fin dai fats straordenari cjatâ personis poliedrichis e di tancj interès, ma sì che al jere scuasit unic di Visintin il no jessi dispersîf, il rivâ insom di dutis lis impresis che al tacave.
Un ultin coment, che za mi fâs lâ difûr dal spazi che o vevi par chest scrit, sul so rapuart cu la lenghe furlane: nol jere un furlanist militant, cundut che al capive e che al condivideve lis resons di tantis rivendicazions e che al rispietave cui che si impegnave cun plui convinzion in cheste bataie, ma ben al jere une persone che si jere tornade a svicinâ ae lenghe de sô famee e dal so popul plui di dut pe sô bielece e pes sôs pussibilitâts creativis. Di chest fat nus rive un messaç impuartant: che i militants a coventin par difindi un valôr, ma che dongje no puedin mancjâ chei che a gjoldin di chel valôr e che i dan plui vite ancje dome pal gust de bielece e de creativitât: ancje in chest il Pic nus à dât pardabon tant.
Sandri Carrozzo
CULTURE. Un Pic che nus à dât ce tant............
Rivâ a scrivi di une persone in pocjis riis al è pardabon dificil, tal câs di Pierluigi Visintin al è ancjemò plui limitât e insuficient, stant che salacor la carateristiche che si impareve di plui de sô figure di inteletuâl e di om e jere la straordenarie cuantitât di interès e di ativitâts. Daûr di ce che si pues viodi ancje de liste dai siei lavôrs publicâts, cualchi volte sot di pseudonims o dal anonimât, i siei interès a tocjavin temis diferents tant che la storie e la gastronomie, la leterature classiche e i zûcs di taule, la musiche e la enologjie, la politiche e il sport, la piture e il teatri… e dut cence nissune contradizion, anzit cuntune armonie che a ‘nd faseve un inteletuâl complet, ancje se mai sodisfat dal sô savê e simpri clamât de ricercje e de scuvierte, e une persone buine di judicâ cun ironie e cun simpatie la realtât e lis personis che al veve dongje.


text:
Il percors viers la vitorie a “Joy! Ce biele zoventût” (il concors di Radio Onde Furlane e ARLeF par cjatâ gnovis vôs e ideis in marilenghe) al è scomençât cuntun scjatulon di carton, lassât li de Universitât dal Friûl. Sfueiuts cun trê domandis consegnâts ai students, che a rispuindevin par iscrit, imbusant la rispueste. Leintju e comentantju par radio, si è indreçât il sucès dai “Cjastrons”. Cussì si clamave il program par partecipâ al contest di ROF, cussì cumò lôr stes a vegnin clamâts.
I Cjastrons a son trê zovins – etât juste a pene parsore dai vincj agns: Cristian Pressacco di Flaiban, David Benvenuto di Bicinins e Marco Floran di Colorêt di Montalban. A àn vinçût la pussibilitât di puartâ il lôr format sui Mhz di Onde furlane, firmant un contrat di colaborazion. Il lôr program al partirà chest Autun, stesse formule vincente, stesse comicitât iriverente; ancjemò di definî la date precise de prime pontade e l’orari di trasmission. Si sa che al sarà une volte par setemane e che al durarà une ore. Une cerce dai trê personaçs al microfon si pues però za scoltâle sul web, li de plateforme Soundcloud che e à ospitât i contignûts e i programs dal concors. Juste par fâsi une idee di ce che nus spiete.
I trê cjastrons a tornaran ancjemò al assalt dai furlans, cun intervistis cjapadis sù par “strade”, interazion traviers dai scoltadôrs, doprant ancje la lôr pagjine facebook. «O volìn puartâ il gjenar dal intrateniment plui dongje ai zovins. Il nestri program al è par ducj, clâr, ma o cjalìn cuntun voli speciâl propit a cheste fasse di scoltadôrs», al spieghe David Benvenuto. «O doprìn lis intervistis par scandaiâ e proponi dutis lis formis pussibilis de comicitât, de satire e de ironie».
Gavete in parochie, tant che animadôrs, ducj i trê si son cognossûts al “Animator factory”, scuele-laboratori inmaneât timp indaûr de Arcidiocesi di Udin, par formâ e coordenâ chestis figuris a pro des glesiis di paîs. Po, ognidun al veve cjapât la sô strade. David si lauree in dissiplinis di cine teatri e musiche, Christian al studie siencis de educazion a Udin, Marco al finìs il Sello e si da ae art. La idee di tornâ a metisi dongje e ven propit cuant che al jes il bant di “Joy!”. Ma – curiositâts e gnove sfide – a vevin un probleme. Un di lôr, chel di Colorêt, nol veve mai fevelât par furlan in vite sô. Il trio lu à trasformât in câs sperimentâl. «Al à imparât la lenghe furlane fasint la trasmission. E nô lu inzornavin sui siei progrès» al dîs Benvenuto. Un pôc par volte, in 3-4 mês. Il zovin cumò lu dopre a cjase e cul rest dai Cjastrons, in maniere spontanie. «Al è stât une specie di esperiment sociâl che al sclarìs la nestre atenzion par dute chê int dal “lu-capìs-ma-no-lu-feveli” o che si vergognin di cjacarâ par furlan».
Ridi. Ma cun inteligjence. Lu àn za dimostrât al “Premi Friûl 2012”. Tal concors che ju à lançâts, invezit, vôt popolâr e critiche a àn dutun sentenziât sui “Cjastrons”: une inclinazion ae comicitât e ae improvisazion brilante. ■
Oscar Puntel
TAL ETERE. Cjastrons, ma cun inteligjence............
Il percors viers la vitorie a “Joy! Ce biele zoventût” (il concors di Radio Onde Furlane e ARLeF par cjatâ gnovis vôs e ideis in marilenghe) al è scomençât cuntun scjatulon di carton, lassât li de Universitât dal Friûl. Sfueiuts cun trê domandis consegnâts ai students, che a rispuindevin par iscrit, imbusant la rispueste. Leintju e comentantju par radio, si è indreçât il sucès dai “Cjastrons”. Cussì si clamave il program par partecipâ al contest di ROF, cussì cumò lôr stes a vegnin clamâts.


text:
Aeropuart internazionâl di Tân Sơn Nhất
L'aeropuart internazionâl di Tân Sơn Nhất (Sân bay quốc tế Tân Sơn Nhất) al è un aeropuart internazionâltâl di al lee la citât di Ho Chi Minh città, Dong Nam Bo, Vietnam con lis principâls citât dal mont, cun colegaments direts cun cetantis citâts vie pe Italie e in Europe, in Asie, dulà che a rivin che a partissin un bon numar di svoi internazionâi, soredut chei a bas presit (low cost); il scjali di Dong Nam Bo al è utilizât pai svoi charter. Al si cjate un aeropuart ancje al Can Tho, doprât dome pal turisim e come elipuart.


text:
Mauro Löwhenthal al è un gjestôr di albierc che di cuant che al veve pôcs dîs di vite al à tacât a respirâ l’aiar di Darte, cuant che i gjenitôrs a àn decidût di molâ Triest par meti in pîts un albierc a Darte. «Mê mari e diseve simpri che la stagjon e tacave cui 8 di Lui e e finive ai 24 di Avost a Sant Bortul. La setemane dopo si sistemave l’albierc, o lavin in feriis par 15 dîs, e cui prins di Otubar o scomençavi scuele. Di Invier nol jere nuie, e mê mari e gno pari a àn pensât di fâ istès alc pe int metint in pîts seradis di bal. Si balave ogni sere dut l’an, par 30 agns: si tacave aes vot sore sere e ae une di gnot si sierave. Aes 2, mê mari e tirave fûr la butilie di spumant e si faseve un brindis ducj insiemi parcè che la int e saveve divertîsi di plui di cumò. In chei timps tu vevis 1.000 presincis intun an, se la stagjon e lave ben. La int che e vignive tu le viodevis zirâ ancje parcè che no jerin trops mieçs publics e no podeve movisi trop. Vuê, invezit, il numar di presincis al è plui grant ma no si note. Lis personis a tindin a vignî dome a durmî e vie pal dì a cjapin la machine e si movin. Al è cambiât dut. Mi tocje ancje fâ itineraris di ce che a puedin lâ a viodi. Purtrop, si disin ancje robis no veris su Darte, che al tocje meti in clâr. Soredut cuant che si fevele di numars. Par esempli, jo tai mês di Fevrâr, Març, Avrîl, Mai e Jugn o ai vût cirche 3.000 presincis in albierc. Tai agns ’60, chescj numars a jerin un sium!»
Darte e à pierdût di cuant che a son finîts i turiscj mandâts dal Ministeri (e a chei timps, lis presincis a jerin sù par jù su lis 120.000) ma «l’an passât o vin vût 60-70.000 di lôr. Ciert, a Darte a son tantis robis di sistemâ… Lis termis a àn di jessi cjapadis sù dal Comun ma supuartadis de Regjon. O sin daûr a lavorâ ancje nô gjestôrs di albiercs par jentrâ inte societât GIP che e gjestìs lis termis di Grau e di 40 agns l’87% dai bêçs de Regjon. Se a sostegnin par milions di euros lis termis di Grau, parcè no ancje chês altris piçulis come Darte? Sperìn di rivâ insom.»
Mauro, cul timp, al è ancje deventât un cognossidôr di jerbis, di foncs e di storie de Cjargne, e chest so savê lu met a disposizion de int «O ai int che e ven di dut il mont e che mi dîs che culì si sta benon. O vin Trentins che mi disin che il bosc che o vin nô, lôr sal insumiin! Di fat, nô o vin cuasi 6.000 sortis di plantis e a Darte a son cuasi dutis. In Trentin, 2.500. O vin ben robis di valorizâ!» ❚
✒ Marta Vezzi
CJARGNE. Darte e la Cjargne. Viodudis di Mauro............
Mauro Löwhenthal al è un gjestôr di albierc che di cuant che al veve pôcs dîs di vite al à tacât a respirâ l’aiar di Darte, cuant che i gjenitôrs a àn decidût di molâ Triest par meti in pîts un albierc a Darte. «Mê mari e diseve simpri che la stagjon e tacave cui 8 di Lui e e finive ai 24 di Avost a Sant Bortul. La setemane dopo si sistemave l’albierc, o lavin in feriis par 15 dîs, e cui prins di Otubar o scomençavi scuele. Di Invier nol jere nuie, e mê mari e gno pari a àn pensât di fâ istès alc pe int metint in pîts seradis di bal. Si balave ogni sere dut l’an, par 30 agns: si tacave aes vot sore sere e ae une di gnot si sierave. Aes 2, mê mari e tirave fûr la butilie di spumant e si faseve un brindis ducj insiemi parcè che la int e saveve divertîsi di plui di cumò. In chei timps tu vevis 1.000 presincis intun an, se la stagjon e lave ben. La int che e vignive tu le viodevis zirâ ancje parcè che no jerin trops mieçs publics e no podeve movisi trop. Vuê, invezit, il numar di presincis al è plui grant ma no si note. Lis personis a tindin a vignî dome a durmî e vie pal dì a cjapin la machine e si movin. Al è cambiât dut. Mi tocje ancje fâ itineraris di ce che a puedin lâ a viodi. Purtrop, si disin ancje robis no veris su Darte, che al tocje meti in clâr. Soredut cuant che si fevele di numars. Par esempli, jo tai mês di Fevrâr, Març, Avrîl, Mai e Jugn o ai vût cirche 3.000 presincis in albierc. Tai agns ’60, chescj numars a jerin un sium!»


text:
La Storie dineade. Chê che e je stade tasude, dismenteade o interpretade cu la fuarce dal podê, de retoriche e dal conformisim. Chê storie che tai libris e tes academiis e à imponût une mitologjie risorgjimentâl che no bat cu la veretât dai fats e cu la voie di fâ clarece par concuistâ il tesaur de memorie e de identitât coletive. E propite chest si propon di fâ L’Alfiere «publicazion napoletane tradizionaliste». A scomenzâ dal titul, che al proclame la ispirazion ae tradizion de antighe capitâl des Dôs Siciliis. E soredut vuê, in ocasion des celebrazions pal aniversari de Unitât di Italie. «Su chest aveniment – al conte Edoardo Vitale, diretôr de riviste – si è disvilupât un dibatit plen di retoriche e conformisim». Ogni cuatri mês, l’Alfiere al ven fûr cuntun numar che al fâs lûs suntun aspiet di ce che al è sucedût cuant che Giuseppe Garibaldi e i soi Mil, dopo vê traviersât il «Stivâl», a àn medade par simpri la muse di une tiere.
Diretôr, no si sintiso talians?
«Dut il contrari. Nô o sin e o si sintin talians. Dut câs, jo o crôt che la Italie e je nassude ben prime dal 1861. Dante, Caravaggio, Antonello da Messina a jerin za nestris. Forsit, dopo la Unificazion dal Paîs o sin deventâts ducj un tichinin mancul talians».
L’Alfiere al è il pont di riferiment di un dibatit – no facil – su ce che al sucedut in Meridion tai agns dal Risorziment
«Pont di atrazion e di confront des personalitâts mancul conformistis de culture, no dome talianis, l’Alfiere – che al cjape il non di un romanç une vore nomenât di Carlo Alianello – e je stade fin dal principi une riviste di bataie. No sin pe invetive manichee o pes semplificazions. Il nestri propuesit al è stimolâ la memorie storiche e la braure pe identitât dai meridionâi, metint dongje publicazions, celebrazions, cunvignis e manifestazions».
L’Alfiere al è nassut tal 1960, agns une vore movimentâts, e di in chê volte no si è plui fermât
Daspò scuasit cinquante agns di in chê volte o podìn dî, cence pecjâ di otimisim, che un secul e mieç di denigrazions, di falsificazions strumetâls pandudis cun sistematicitât, di atentâts aes peculiaritâts sedi culturâls sedi ambientâls di un popul, no son rivadis a distruzi, tal cûr dal om dal Sud, chê scansie dulà che a son custodîts ducj i elements essenziai de sô personalitât, plasmâts tal timp in gracie di une storie di bielece cence dî.
Une storie che e plate plui che contâ, secont voaltris
Tal câs de vignude di Garibaldi, o vin sintût, de bande dal Comitât nazionâl pes celebrazions pe Unitât, robis di no crodi, che a denotin pocje atenzion. E si fâs fente di no cognossi veretâts pardabon acetadis di ducj.
Par fâ un esempli: si dîs che il Guvier dal Piemont nol saveve ce che al steve sucedint, cuant che si è ben sclarît che la massonerie internazionâl e veve sostignût la operazion.
L’Alfiere al cjale di bon voli al federalism
A diference dal Nord e dal Friûl – Vignesie Julie, in Meridion e je stade sostignude une sistematiche denigrazion de nestre identitât. Pensait a Cesare Lombroso e al museu che ancjemò vuê a Turin al mostre la inferioritât de nestre int.
Si è rivâts a sostignî la distruzion des nestris tradizions, cjaladis tant che ostacui pal doman de nazion che si voleve costruî.
Nô o cjalìn al Ream des Dôs Siciliis come une ete lungje siet secui, che à creât comunance di costums e tradizions, tant che si fevele ancje di lenghis di çocje napoletane. No o crodìn che la Italie si sarès fate in ogni câs e miôr suntune base di fate federâl.
Sonia Sicco
ATUALITÂT. Retoriche nazionalistiche contestade ancje a Sud............
La Storie dineade. Chê che e je stade tasude, dismenteade o interpretade cu la fuarce dal podê, de retoriche e dal conformisim. Chê storie che tai libris e tes academiis e à imponût une mitologjie risorgjimentâl che no bat cu la veretât dai fats e cu la voie di fâ clarece par concuistâ il tesaur de memorie e de identitât coletive. E propite chest si propon di fâ L’Alfiere «publicazion napoletane tradizionaliste». A scomenzâ dal titul, che al proclame la ispirazion ae tradizion de antighe capitâl des Dôs Siciliis. E soredut vuê, in ocasion des celebrazions pal aniversari de Unitât di Italie. «Su chest aveniment – al conte Edoardo Vitale, diretôr de riviste – si è disvilupât un dibatit plen di retoriche e conformisim». Ogni cuatri mês, l’Alfiere al ven fûr cuntun numar che al fâs lûs suntun aspiet di ce che al è sucedût cuant che Giuseppe Garibaldi e i soi Mil, dopo vê traviersât il «Stivâl», a àn medade par simpri la muse di une tiere.


text:
Il scritôr e poete udinês Adriano Nascimbeni cu la conte “Muart in lagune “al à vinçût la cuarte edizion dal premi leterari “Zâl par furlan” inmaneât dal Comun di Spilimberc dutun cuntun trop di manifestazions nomenât “Voe di identitât” e metût su in ocasion de fieste de Patrie dal Friûl.
La jurie (President Piero Villotta components Maria Carminati, Paolo Cossi, Maurizio Driol, Massimo Duca, Patrizia Leonarduzzi e Giuseppe Mariuz) e à cussì mutivât la sielte di dâ il prin premi a “Muart in lagune”:
“trame interessante, crete, non banâl che e lasse vierte une pluralitât di ipotesis. I personaçs a son ben deliniâts. L’ambient furlan al è rapresentât in maniere valide. Il lengaç di espressivitât sute al è vivarôs dal pont di viste lessicâl intal rispiet de grafie uficiâl.”
Il test di “Muart in lagune” al è stât let dal atôr Claudio Moretti cun tecniche rafinade e tant cûr.
Il secont premi al è stât dât a Paolo Venti di Travesio par la conte “La storie dal gno paron Danel Cernazai”
Il tierç premi lu à mertât Elena Ferro di Flaiban cu la conte “L’amôr al free”.
Une menzon speciâl ancje par Fedora D’Angelo (Miôr un grignel di pevar che un fi di mus).
Inte sezion “Fumuts” invezit al è stât assegnât dome il secont premi, a Matteo Storti, autôr di “Arma Christi”.
La cerimonie di premiazion e je stade sabide ai 23 di Març aes sîs sotsere presint il Sindic Francesconi e altris Autoritâts e tante int.
Adriano Nascimbeni, avocat udinês da pôc in pension e fin chê altre dì Difensôr Civic tal cjâf lûc furlan, nol è gnûf a chescj ricognossiments.
Tal 2010 cul romanç “Jo e Luzie. Un delit di paîs” publicât de Cjase Editorie Forum, al à vinçût il Premi San Simon a Codroip. Tal 2012 cu la poesie “Pinsîrs” al à mertât il Premi Gjso Fior a Verzegnis.
Nascimbeni al scrîf ancje par talian tal 2008 al à publicât “Ricordi di un socialista friulano (di quarta fila)” e tal 2009 il libri di poesiis intitulât “Il volto della luna” ducj doi cu la Cjase Editorie Leonardo di Pasian di Prât.
✒ Redazion
Nascimbeni al vinç il premi “Zâl par furlan............
Il scritôr e poete udinês Adriano Nascimbeni cu la conte “Muart in lagune “al à vinçût la cuarte edizion dal premi leterari “Zâl par furlan” inmaneât dal Comun di Spilimberc dutun cuntun trop di manifestazions nomenât “Voe di identitât” e metût su in ocasion de fieste de Patrie dal Friûl.


text:
Il mês stât al è stât presentât a Vençon il libri di Mauro Della Schiava «Restâ cu la int – La esperience di Glesie Furlane». Il volum al conte la storie de storiche associazion dai predis furlans e des sôs lidrîs che a vegnin di lontan. O vin domandât a Mauro di contânus alc dal contignût (Redazion)
«Restâ cu la int » al è un test sedi storiografic che revisionist.
Storiografic parcè che al conte la storie tune cierte maniere, ven a stâi partint di un test come la «Cuintri Storie» di pre Marchet e pre Placerean. La vision cronologjiche de Storie viodude de bande de int furlane. Al bastarès ripuartâ il toc indulà che pre Placerean si domandave cemût mai, secont la storie insegnade tes nestris scuelis, chei che nus àn invadût a son simpri rivâts di soreli jevât e chei che nus liberin simpri de bande contrarie, vâl a dî di soreli a mont. Se i otomans nus invadevin tal 1499, parcè no sino stâts invadûts ancje tal 1866? – par fâ dome doi esemplis -. La dinamiche no je stade tant diferente, nissun al à domandât permès ma ancjemò vuê, te storie insegnade tes scuelis, no si pon la cuistion. Sot il profîl storiografic si podarès doprâ la peraule inglese di Nation building, ven a stâi une storie che e contribuìs a meti dongje un paîs, un stât/nazion. Discors che si pues insuazâ, ma che nol insegne a scrupulâ che par meti adun un procès di chê fate si scugne cancelâ come un diserbant culturâl dut il rest, soredut se al è piçul.
Di bant zontâ che chê storie achì no cjate “place” chenti. La domande e pararès banâl, ma no la rispueste. Parcè? Parcè no si insegne ancje cheste? La prospetive e reste chê cristalizade di agns, no si è zontât nuie. E pûr i timps a somein cambiâts, la globalizazion cualchi volte e somee che e gjavi i confins. Internet al coleghe il mont, e pûr al somee che al mancji un toc. Ancje par chel, chest libri al è une conte revisioniste, tal sens che e zonte un pont di viste, il nestri, indulà che la int e devente la protagoniste e par conseguence si cambie prospetive o, miôr, si zonte une prospetive al orizont de storie.
Un percors che al pee lis azions di chest trop di predis bogns – tal lôr provâ a jessi dongje de lôr int – di fâ sù la storie. Une storie, la lôr, pôc pandude e cognossude, ma daûr di lôr si cjatin la rivendicazion tal 1966 de Universitât dal Friûl, il Moviment Friûl, la Mozion dal Cleri, la Assemblee dal Cleri dal 1975, la nassite dal grup uficiâl in Cjargne tal 1974, la ricostruzion dal dopo taramot, il confront cul procès de globalizazion, la traduzion de Bibie par furlan… Mi pararès vonde par podê sintî la urgjence di meti dongje un libri che al feveli di lôr, di ce che al jere prin di lôr e ce che a son stâts bogns di fâ. Un libri che o speri che al deventi semence di culture e di vite, in lôr onôr e te sperance di une nestre dignitât di oms furlans di chescj agns 2000. La storie no contade no esist, lu ai dit cetantis voltis, ma se e je contade no pues plui jessi ignorade e in chel moment e devente la gnove fonde par fâ sù cuntune cussience pui profonde che no si ferme dome tal nestri cjâf. ❚
Mauro Della Schiava
***
Dulà cjatâ il libri
Il libri si lu pues cjatâ cun dutis lis publicazions di Glesie Furlane a Udin, li di Friulibris, in vie Piave 27, in bande de prefeture; ancje a Visepente, te edicule dal paîs su la s.s. 13 in bande de glesie; o ancjemò, si pues domandâ daurman a Glesie Furlane vie telefon: 0432.956010, o vie e-mail: info@glesiefurlane.org ❚ M.D.S.
***
I incuintris di Vençon: ocasion culturâl siore
Glesie Furlane e lavore su pui plans: chel liturgjic peât ae nestre lenghe; chel culturâl cu lis publicazions di lavôrs che a àn relazion cu la storie dal Friûl e ancje organizant incuintris cun personis di culture che a puedin vierzi prospetivis passadis e platadis, e futuris leint il mont di vuê.
Chescj incuintris si tegnin par solit te sale Bertrant di Vençon, in bande dal Domo. Tancj i ospits di valôr, dal professôr Remo Cacit a Gabriêl Pellizzari cu lis sôs leturis dai mosaics di Acuilee; dal pro retôr de Universitât dal Friûl Agnul Vianello al professôr e ricercjadôr Agnul Floramo, responsabil de biblioteche Guarneriane.
Une schirie di esperiencis a alt nivel par stiçâ resonaments di pari nivel, partint di chenti.
Dutis lis datis si puedin cjatâ sul sît web de associazion e si pues ancje domandâ di jessi metûts dentri intune mailing list (liste di direzions di pueste eletroniche), in mût di jessi visâts di volte in volte par timp. Ogni apontament si davuelç te domenie dopomisdì. ❚ M.D.S.
Simpri dongje de int: la specificitât de Glesie furlane intun libri............
Il mês stât al è stât presentât a Vençon il libri di Mauro Della Schiava «Restâ cu la int – La esperience di Glesie Furlane». Il volum al conte la storie de storiche associazion dai predis furlans e des sôs lidrîs che a vegnin di lontan. O vin domandât a Mauro di contânus alc dal contignût (Redazion)


text:
Risultati ricerca
Elementi trovati: 8360
Monografia a stampa
Udine : Società filologica friulana, 1978
Monografia a stampa
Udine : Società filologica friulana, 2009
Testo friulano con traduzione italana in calce
Monografia a stampa
Udine : Società filologica friulana, stampa 1972
Monografia a stampa
Udine : Società filologica friulana ; [Polcenigo] : Comune di Polcenigo, 2002
Titolo analitico
In: Sot la nape, a.13, n.4 (dicembre 1961)
Monografia a stampa
Une zornade cun Berte / [conte = racconto di Giovanna Zordan ; ilustrazions = illustrazioni di Barbara Jelenkovich]
Udine : Società Filologica Friulana, 2014
Consulence storiche e archeologjiche = Consulenza storica e archeologica di Fabio Pagano e Angela Borzacconi ; traduzions par cure di = traduzioni a cura di Paolo Roseano. - Testo in friulano, traduzione italiana. - Sulla p. contro il front.: Cu la poie di = Con il sostegno di ARFeF ; cul patrocini di = Con il patrocinio di Soprintendenza per i beni archeologici del Friuli Venezia Giulia; Città di Cividale del Friuli.
Titolo analitico
In: Sot la nape, a.55, n. 6 (dicembar 2003)
Titolo musicale
Zoventud e primevere : (a Nine) : nostalgiche [Partitura] / di Pieri Zorutt ; ridote par çhiant da S.A
San Daniele del Friuli : Ditta F. Pellarini, 1936


text:
La storie des feminis cjargnelis impleadis te prime vuere mondiâl, come tancj episodis leâts a lis vicendis militârs, e je dispès cjamade di retoriche.
Lant a sgarfâ ca e là tai libris, tai documents e soredut podint viodi e sintî la vôs di cualchi puartadore, o ai vude la grande ocasion di svicinâmi a un moment impuartant de storie de mê tiere di Ciargne. O ai capît che lôr a son stadis, a son e a restaran un simbul, un esempli di sacrifici, di umiltât e di amôr pe proprie tiere e pes lôr fameis.
La lôr storie si insuaze te prime vuere mondiâl: tal mês di Lui dal 1915, par fâ front aes grandis pierditis di soldâts dai prins combatiments, il Comant di zone al domande il contribût de popolazion par sostituî i militârs che invezit di jessi al front a vevin di ocupâsi dal traspuart de robe. Tai paîs cjargnei a jerin restâts dome fruts, vecjos e feminis, e propit lôr a son ladis a dâ une man (si contin cirche 1.200 di lôr, dai 12 ai 60 agns). A vevin intor une fassete rosse cul numar dal repart e ognidune e veve un libret personâl par segnâ i viaçs e i materiâi traspuartâts.
Anna Primus Nanali di Tamau, intun filmât fat tancj agns fa de emitente televisive ‘Video Strega’ di Çurçuvint e conte «…i vin començât la strada ch’a va sù pa creta insomp dal paîs. I la vin fata sù fint sul Gamspitz. La vin fata duta chê strada tra omps e feminas e a lassù i todescs dal Freikofel a nus viodevin ca un toc… lôr no nus volevin fâ dal mâl, parcè che lôr ai capivin come ch’i erin sfuarçâts a lavorâ e no nus volevin copâ… tal ’16, tanta di chê neif, palâ la neif cui scarpets e cu las çuculas…». A vevin di presentâsi a buinore tai magazins dai paîs e po «i partivin as 7 e intorn misdì a si rivave sù – a conte Caterina Bellina di Cleulis – i puartavin sù pan, scjatuletas, dut ce ch’a coventava, encje la puesta. Inta mont da Tierç i puartavin sù munizions…».
Dome tal 1973 a àn ricevût il Cavalierât pal lôr impuartant contribût: plui di cualchidune intes intervistis e dîs che al è rivât masse tart. Tal 1988 e nas la idee dal monument a Tamau, screât tal 1992 e vuê in nomine pal ricognossiment nazionâl. Intant «Puartadoris» no ’nd è plui e nus reste la lôr testemoneance, come chê di Vigje Boschetti «i tolevi las brees in place a Çurçuvint Disot e po sin ladas a puartâ fint insomp Carone. Mostro di brees, i si inçopedavin intai gjups e po i colavin… Jo i eri la prime di cjase e i si contentavin di ce che ai davin, i sei lade volontarie a dâ une man, parcè che a si veve la bisugne e i militârs a vevin di fâ las baraches».
Marta Vezzi
ATUALITÂT – Spirt di servizi o sante scugne?............
La storie des feminis cjargnelis impleadis te prime vuere mondiâl, come tancj episodis leâts a lis vicendis militârs, e je dispès cjamade di retoriche.


text:
Estrem superiôr e estrem inferiôr
In matematiche, l'estrem superiôr di un insiemi di numars reâi al è il plui piçul numar reâl che al è plui grant o avuâl a ducj i elements dal insiemi. In maniere duâl, l'estrem inferiôr al è il plui grant numar reâl che al è plui piçul o avuâl a ducj i elements dal insiemi.
I estrems superiôr e inferiôr si diferenziin dal massim e dal minim dal insiemi parcè che a puedin no apartignî al insiemi considerât.
Maiorants e minorantsModifiche
Al sedi un insiemi di numars reâi. Si dîs maiorant di cualsisei numar reâl plui grant o avuâl a ducj i elements di (viodi ancje la figure a diestre). Invezit, i numars reâi che a son plui piçui o avuâi a ducj i elements di si disin minorants di . In maniere formâl
- al è un maiorant di se e dome se , ;
- al è un minorant di se e dome se , .
Un insiemi si dîs superiormentri (inferiormentri) limitât se al à almancul un maiorant (minorant) e superiormentri (inferiormentri) ilimitât se no 'nd à nissun. Un insiemi superiormentri e inferiormentri limitât si dîs, in maniere semplice, limitât. I esemplis che a seguissin a consolidin i concets presentâts.
- L'interval sierât al è un insiemi limitât. Ducj i numars reâi maiôrs o avuâi a 2 a son maiorants di . Al contrari, i minorants di a son ducj i numars minôrs o avuâi a 0.
- L'interval sierât e ilimitât a diestre al è un insiemi inferiormentri limitât e superiormentri ilimitât. Duncje, nol à maiorants e, invezit, ducj i numars minôrs o avuâi a 1 a son siei minorants.
- L'insiemi dai numars intîrs nol à ni maiorants ni minorants. Duncje, al è ilimitât.
- L'insiemi al à par maiorants ducj i numars maiôrs o avuâi a 1 e par minorants ducj i numars minôrs o avuâi a –1.
Estrem superiôr e estrem inferiôrModifiche
Si clame estrem superiôr di un insiemi di numars reâi il minim dai siei maiorants. In maniere simile, l'estrem inferiôr al è il plui grant dai minorants di . Stant che i doi concets a son duâi, si centrarìn cumò sul estrem superiôr, savint che risultâts analics a valin ancje par l'estrem inferiôr.
Daûr de definizion parsore, un numar reâl al è l'estrem superiôr di un sotinsiemi di , e si scrîf , se e dome se si verifichin chestis dôs condizions:
- al è maiôr di ducj i elements di e
- par cualsisei reâl minôr di , al è simpri pussibil cjatâ almancul un element di che i è maiôr.
In fat, si à , cualsisei , viodût che al à di jessi un maiorant di . Però al è il plui piçul dai maiorants: se , alore nol è un maiorant di e, duncje, al esist almancul un element tal che .
Si puedin alore gjavâ fûr cualchi considerazion. Prin, un insiemi al pues no vê estrem superiôr, par esempli parcè che al è superiormentri ilimitât. Secont, se l'estrem superiôr al esist, alore al è unic. Tierç, i concets di estrem superiôr e massim di un insiemi a son une vore leâts, ma a son diviers. In maniere specifiche, se l'insiemi al à massim , alore si à . In fat, l'insiemi dai maiorants di al è
In maniere reciproche, se un insiemi al à estrem superiôr e chest al aparten al stes insiemi , alore l'estrem superiôr al è ancje il massim dal insiemi . Al baste pensâ che al è un maiorant di (il plui piçul) e, duncje, par cualsisei . Però, cheste proprietât di e coincît cun la definizion di massim di cuant che o, in curt,
EsemplisModifiche
Considerant i esemplis fats prime, l'interval e l'insiemi dai numars intîrs a son superiormentri ilimitâts: no vint maiorants no àn nancje estrem superiôr.
L'insiemi dai maiorants dal interval , invezit, al è
Intai ultins doi câs, l'estrem superiôr al esist e si pues viodi che al coincît cul massim dal insiemi. L'esempli che al ven daûr al dimostre che nol è simpri cussì: par l'interval viert l'insiemi dai maiorants al è
Un altri esempli di insiemi che al à estrem superiôr però nol à massim al è
Estrems e completece dai numars reâiModifiche
Come comentât prime par i maiorants e i minorants, si pues cjacarâ di estrems par ogni insiemi là che al è pussibil definî une relazion di ordin, sedi parziâl o totâl. Par esempli, si puedin studiâ i estrems di cualsisei sotinsiemi di numars intîrs o razionâi.
O vin ancje viodût un ciert numar di esemplis di sotinsiemis superiormentri limitâts di che a àn estrem superiôr. Chest nol è un câs, e je anzit une proprietât fondamentâl che e distinc i numars reâi dai numars razionâi: ogni sotinsiemi di che al sedi no vueit e superiormentri limitât al amet estrem superiôr reâl. Cheste proprietât e je cognossude come la completece di secont Dedekind. Al contrari, un insiemi che nol è complet al pues vê dai sotinsiemis no vueits e limitâts cence estrem superiôr. I numars razionâi a fasin part di cheste tipologjie di insiemis.
Par sclarî un pôc miôr la diference tra numars reâi e numars razionâi in tiermins di completece, considerìn l'esempli dal insiemi
Cuant che o cjalìn come un sotinsiemi dai numars razionâi, l'insiemi dai soi maiorants al è
Invezit, l'insiemi dai maiorants di pensât come un sotinsiemi dai numars reâi al è
BibliografieModifiche
- AA. VV. Infinitesimale, analisi, in Grande Dizionario Enciclopedico, 4a ed. Torino: UTET, 1990. ISBN 88-02-04230-6.
- Wikipedia Contributors. Upper and Lower Bounds, in Wikipedia, The Free Enciclopedia, 4 Zenâr 2016,  .
- Wikipedia Contributors. Infimum and Supremum, in Wikipedia, The Free Enciclopedia, 4 Zenâr 2016,  .
- Wikipedia Contributors. Least-Upper-Bound Property, in Wikipedia, The Free Enciclopedia, 4 Zenâr 2016,  .
- Contributori di Wikipedia, Maggiorante e Minorante, in Wikipedia, L’Enciclopedia Libera, 4 Zenâr 2016,  .
- Contributori di Wikipedia, Estremo Superiore e Estremo Inferiore, in Wikipedia, L’Enciclopeida Libera, 4 Zenâr 2016,  .
- A. M. Pittana, G. Mitri e L. De Clara. La Nomencladure des Matematichis. Istitût Ladin Furlan Pre Checo Placerean, 1997.


text:
Un percors origjinâl e potent instreçât a un lengaç pardabon “sonôr”, la musiche che e consume che si involuce sui viers di Picial cjant dal poete di Andreis Federico Tavan.
«Il furlan al è une lenghe sute, che no lasse tant spazi al sintiment. Al è un mût di jessi» al resone Franco Giordani. Epûr in graciis di chê melodie di emozion il musicist dal cjanâl de Ciline e à di pôc vût in Campidoglio il premi Salva la tua lingua locale promovût de Union Nazionâl des Pro Loco di Italie. Une lenghe che e je lenghe identitât culturâl e leam di no podê dividi, tant che i trois sparîts dal so ultin album Truòisparìs, chei che Giordani si ustine a cirî, scuvierzi e percori. Dentri e rimbombe la mont dal cjanâl de Ciline, i tescj di poetis e scritôrs e la lenghe furlane tes variantis di Andreis, Barcis, Cimolais, Nert e il so Claut. E je la tiere di Giordani «dulà che la aghe e va jù di corse / o soi nassût dulà che il timp al à il fren a man». Storiis di fadie e di maravee, di amôrs e di tragjediis tant che il Vaiont, che il polistrumentist, cressût intal agâr di Luigi Maieron e Lino Straulino, al à trasformât in musiche. Un folk eletroacustic e un timbri cjalt compagnât di ospits di lustri tant che Claudio Sanfilippo, Massimo e Icaro Gatti, Jens Kruger e di une conte inedite di Mauro Corona. «Al è come se i cjamps di gran, fasûi, rosis a fossin ducj coltivâts a soie. La lenghe e je biodiversitât. Al è l’insiemi des sfumaduris che al costruìs la ricjece des nestris lidrîs e dal nestri futûr» al sotlinee Giordani. La narazion di une comunitât par evitâ che percors che a vadin a pericul di sparî e di pierdisi insiemi cu la lenghe. ❚


text:
Categorie:Biografiis di antîcs romans
Sot categoriis
Cheste categorie e conten lis 11 sot categoriis ca sot suntun totâl di 11.
A
- Agronims antîcs romans (3 P)
E
- Enciclopediscj antîcs romans (2 P)
F
- Filolics antîcs romans (2 P)
- Filosofs antîcs romans (4 P)
G
- Gjenerâi antîcs romans (8 P)
- Gjeografs antîcs romans (1 P)
M
- Miedis antîcs romans (1 P)
P
- Politics antîcs romans (11 P)
S
- Scritôrs antîcs romans (1 C, 20 P)
- Sovrans di Rome antighe (1 C)
- Storics antîcs romans (15 P)
Vôs inte categorie "Biografiis di antîcs romans"
Cheste categorie e conten lis 8 pagjinis indicadis di seguit, suntun totâl di 8.


text:
Sono tante le attività che impegnano il gruppo durante l’anno, da Folklorama alla tournèe, dagli spettacoli in giornata nelle sagre alle semplici rappresentanze in costume per citare i più immediati. Ma ci sono molteplici attività che nessuno vede e che richiedono molto lavoro ed impegno da parte di tutti come per esempio l’organizzazione logistica di Folklorama o la preparazione del Pan e Vin de Pifanie. E’ proprio di quest’ultimo che vi mostriamo un aspetto per molti “inedito” del nostro gruppo: la preparazione del pignarûl. Tradizionalmente il nostro pignarûl lo approntiamo il giorno prima dell’Epifania ed è sempre una gran festa nonostante il freddo e talvolta le intemperie, ma in realtà già a settembre i componenti del sodalizio hanno dedicato più giorni per il “taglio della foglia”. Il nostro pignarûl lo ricopriamo con delle fascine fatte da canne di mais seccate che andiamo personalmente a preparare nei campi grazie anche ai contadini che ci permettono di prendere il prezioso materiale a patto di raccogliere a mano tutte le pannocchie. Nelle immagini della galleria potete farvi un’idea del lavoro che da oltre 45 anni il nostro gruppo porta avanti per far godere alla comunità uno degli appuntamenti più antichi e suggestivi della nostra tradizione. (Gabriele V.)
Il Grup Che No Si Viôt
A son tantis lis ativitâts che a impegnin il grup dilunc l’an, partint di Folklorama, ae tournée, dai spetacui in zornade intes sagris aes semplicis rapresentancis in costum par citâ i plui imediâts. Ma a son tantis lis ativitâts che nissun al viôt che a domandin tant lavôr e impegn di bande di ducj come par esempli la organizazion logjistiche di Folklorama o la preparazion dal Pan e Vin de Pifanie. Al è propit di chest ultin che us mostrìn un aspiet par tancj inedit dal nestri grup: la preparazion dal pignarûl. Par tradizion il nestri pignarûl lu fasìn sù la dì prime de Epifanie e e je simpri une grande fieste ancje se al fâs fredon e se il timp nol jude, ma in realtât za in Setembar i components dal sodalizi a àn dedicât plui zornadis al “tai de fuee”. Il nestri pignarûl lu cuvierzìn cuntun grum di fassinis fatis di cjanis di blave secjadis che o lin di persone a preparâ intai cjamps in graciis ancje dal jutori dai contadins che nus permetin di cjoli il preziôs materiâl a pat di racuei a man dutis lis panolis. Intes imagjins de galarie o podês fâus une idee dal lavôr che, di oltri 45 agns, il nestri grup al puarte indenant par fâ gjoldi ae comunitât un dai apontaments plui antîcs e sugjestîfs de nestre tradizion. (Gabriele V.)


text:
Numar 4 – PRIME PAGJINE – EDITORIÂL. Il svilup che nol devente Progrès / PAGJINE 2 – Di Rome a Udin. Criminalitât e mafie tra di nô / UNE FURLANE A ROME. Une targhe e ricuarde la umanitât di Mistruzzi | UN FURLAN A MILAN. Il mini cine “cjargnel” di Porta Romana / (L)INT AUTONOMISTE. Tal centri de Europe / PAGJINE 3 – La ricostruzion economiche de Patrie no podarà che partî des feminis / PAGJINE 4 – INCHIESTE. Dopo il dam, la gabe di Terna ai furlans / INCHIESTE. Agricultôrs ancjemò cence indenizazions / PAGJINE 5 – INCHIESTE. Il “mostri” che al travierse il Friûl / PAGJINE 6 – “Facchin center”, par rifleti su lis plaiis dal Friûl di vuê / PAGJINE 7 – Un viaç aes lidrîs de specialitât / PAGJINE 8 – Aiar gnûf a soreli jevât / SLOVENIE. A nassin pôcs fruts, popolazion simpri plui vecje / AUSTRIE. Vinars Sant, fieste par ducj chei che le domandin / PAGJINE 9 – INTERVISTE. Alan Stivell: «Al è just che la int e decidi dal so avignî» / FONDAZIONE FRIULI. 600 mil euros pai bens di recuperâ / PAGJINE 10 – LA MUSICHE DE PATRIE. Gurize, tiere di musiciscj e di compositôrs / I LIBRIS SIMPRI BOGNS. La storie romanzade de vite di S. Scrosoppi / NO PAR FURLAN, MA BOGNS. Ideis, peraulis e visions di un nazionalisim umanist e di liberazion / PAGJINE 11 – BASTIANCONTRARIE. STORIE FURLANE AL FEMININ. Muiniis ribaltonis / ZÂL PAR FURLAN. 4. Delit in vie del Lavoro / PAGJINE 12 – IL FERÂL. Identitât furlane intun mont globalizât / NO SON PERAULIS PAR VECJOS. Navigator //
*** I articui a son disponibii fracant sul titul. Buine leture.


text:
✽✽ Setembar al è il mês plui biel di vivi in Friûl. Al è il timp dai colôrs incredibii, des sagris, ma vuê il virus incognit al dete la sô leç, al gjave ciertecis e tradizions secolârs. In chestis zornadis, al somee cuasi che il mont contadin al vueli fâ tornâ a vignî fûr il so Dna, ricuardantnus a nô furlans che o sin fîs de tiere, che dopo lis faturis dal semenâ e dal racuei, al rive il moment dal stâ insiemi, dal celebrâ il risultât dal lavôr.
✽✽ Dificil fevelâ cumò di “bal sul breâr”, in moments tant che chescj, ancjemò sospindûts tra inciertecis sanitariis, pinsîr pal puest in fabriche, in ufici, te buteghe, preocupâts plui di simpri pal nestri futûr, personâl e coletîf.
✽✽ Chel doman che si zuie in chestis setemanis intal mont de scuele, dulà che i dubis a vegnin alimentâts ogni dì, invezit che jessi cidinâts, de incongruence des decisions ministeriâls, dal continui e mutuâl butâsi in muse lis responsabilitâts tra stât e regjon, cheste ultime che no je in stât di programâ di là de emergjence, cuntune fisionomie e filosofie proprie di disvilup.
✽✽ Dibant rimarcâ ancjemò une volte il timp pierdût in chescj mês, un timp che si varès podût doprâ par organizâ rispuestis concretis, magari olsant, cirint soluzions alternativis, sigûr no facilis, ma dut câs percoribilis.
✽✽ Jessi creatîfs nol vûl dî jessi stravagants o ecentrics, ma rivâ a adatâ, inventâ modei di disvilup ancje fûr dai canui classics, dai canâi uficiâi dispès “oturâts” di une burocrazie otuse e danose. Une origjinalitât ancjemò plui necessarie cuant che si inacuarzisi che chescj percors, plui che segnâts dal sintiment e dal ben comun, a son tes mans dal podê de lotizazion dai partîts.
✽✽ Il resonament nol vâl dome pe scuele: se o larìn daûr des stradis normâls de aministrazion regjonâl, i fonts europeans, che a rivaran ancje chi, a corin il pericul di jessi impegnâts cu la stesse logjiche di simpri, dulà che al coste di plui l’afidament al studi di progjetazion che no la opare di fâ, o i compens al consei di aministrazion di turni a pet dal faturât de imprese.
✽✽ “Autonomie” duncje, e restarà ancjemò une volte une peraule vueide, peade ae logjiche dal profit e de spartizion, decidude des segretariis dai partîts romans e des lôr sucursâls locâls.
✽✽ Te ombre di une classe dirigjente furlane simpri mancul in stât di viodi di là de ponte dal so nâs. ❚


text:
INCUINTRIS DI VENÇON Gjespui e conference di Alessio Peršič su Sant Jaroni a 1600 agns de muart22 di Dicembar 2019
Te suaze dai Incuintris di Vençon dopo il ciant dai Gjespui in domo,
Domenie ai 22 di Dicembar aes 15,30 te Sale Patriarcje Bertrant,
par onorâ sant Jeroni tal MDC de muart o varìn une conference cun titul:
“La rusticitas aquileiese di Gerolamo: retorica esegetica, teologica, monastica. Un ricordo a 1600 anni dalla sua morte”.
Relatôr al sarà il prof. Alessio Peršič, de Universitât Catoliche di Milan


text:
Ai 18 di Otubar passât, a Luleå inte Laponie svedese, si è tignude la cuinte edizion dal Liet International, il plui impuartant festival musicâl european pes lenghis minoritariis. Chest an a àn rapresentât il Friûl i Carnicats cul toc “Oz Dreams” classificantsi al tierç puest jenfri i 11 grups de fase finâl dal concors. Grant il lôr sucès di public: i 20 minûts dal showcase dai Carnicats a son stâts avonde par fâ balâ dut il public presint tal teatri de Kultur Haus di Luleå.
A vuadagnâsi il prin puest in concors al è stât il cjantant cors Jaques Culioli cul toc “Hosanna in Excelsis”, che ai 28 e 29 di Novembar al cjantarà te manifestazion Musiche/Premi Friûl di Udin.
Leo Virgili
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
Giovanni Napoleone Pellis al è cognossût soredut come pitôr di paisaçs. In efiets, viodint dutis lis sôs oparis, si cjate ancje une produzion divierse e insiorade di altris tematichis: cussì e je ancje la sô produzion di dissens.
Il progjet al nas dopo che a son stâts cjatâts cetancj dissens, mai o di râr publicâts o metûts in mostre.
I dissens di chest artist, calcolâts tant che espression minôr se sô art o a ûs di lavôr fat prime de piture, a son un document une vore impuartant par capî la opare e il stîl dal mestri furlan.
I passe cent dissens
, conservâts intune colezion privade, a son stâts catalogâts e metûts on line sui sîts de Societât Filologjiche, de Fondazion Friuli e dal Comun di Feagne che a àn condividût e sostignût il progjet.
La preziose racuelte di dissens e cjape dentri oparis fatis a “sanguigna”, “carboncino”, chine acquerelade, tempere, pastel e matite. Cetancj a son i ritrats, i studiis su l’art sacre, lis viodudis di citâts, i paisaçs di montagne e senis di vite di ogni dì che a àn ancje un caratar etnografic e di documentazion, interès che Pellis al à puartât indenant cun costance. Di fat il Pellis al è stât amì di Michele Gortani; cun lui al à spartît i câs che a àn puartât a la nassite dal Museu di Arts e Tradizions Popolârs di Tumieç. Intal catalic on line si cjatin ancje altris oparis di chest artist, conservadis intes colezions dai Istitûts interessâts.
Par savê di plui su la vite e lis oparis di Giovanni Napoleone Pellis viôt la schede bio-bibliografiche (Giovanni Napoleone Pellis vite e oparis)
Cemut si cirino i dissens inte racuelte?
Clicâ su "Cîr inte racuelte dai dissens" par vierzi il catalic de racuelte.
Se si dopre il boton "Ricercje semplice", si fâs une ricercje su ducj i elements che a formin la schede dal dissen.


text:
I PRECEDENTS DE LOTE
Alessandri il Grant e i siei sucessôrs
1 1 Chescj fats a capitarin dopo che Alessandri il macedonês, fi di Filip, saltât fûr de regjon dai Kitim, al batè Dario, re dai persians e dai medians, e al regnà impen di lui, scomençant de Grecie. 2 Al fasè une vore di vueris, al cjapà fuartecis e al copà i rês de tiere; 3 al rivà fintremai ai confins dal mont e al rafà lis ricjecis di un grum di popui. La tiere e restà cence peraule denant di lui; il so cûr si alterà e si sglonfà di supierbie. 4 Al tirà dongje un esercit di fâ pôre e al cjapà regjons, popui e princips, ch’a deventarin siei sotans. 5 Podopo al colà malât e al capì ch’al stave par murî. 6 Alore al clamà i siei governadôrs plui impuartants, ch’a jerin cressûts cun lui di frut in sù, e intant ch’al jere ancjemò in vite al spartì fra di lôr il so imperi. 7 Sicheduncje Alessandri al regnà dodis agns e po al murì. 8 I siei graduâts a cjaparin il comant, ognidun inte sô regjon; 9 dopo de sô muart ducj si meterin sul cjâf la corone e dopo di lôr i lôr fîs, par un grumon di agns, e lis disgraciis su la tiere a cresserin simpri di plui. 10 Di chei e saltà fûr une lidrisate orende, Antioc Epifane, fi dal re Antioc, ch’al jere stât ostagjo a Rome, e al deventà re tal an cent e trentesiet de paronance dai grêcs.
Penetrazion dal elenisim in Israel
11 In chei dîs a saltarin fûr in Israel fîs cence religjon, ch’a strissinarin daûrsi une vore di personis disint: “Anìn e fasìn traine cui popui ch’a son ator di nô, parcè che, di cuant che si sin distacâts di lôr, nus son capitadis dome disgraciis”. 12 Chest resonament ur semeà a plomp; 13 un pôcs dal popul si cjaparin sù e a lerin dal re, che ur dè il permès di puartâ dentri lis leçs dai forescj. 14 A faserin sù a Gjerusalem un gjinasi seont lis costumancis dai forescj 15 e a scancelarin i segnâi de circoncision e si slontanarin dal pat sant; si butarin cui popui paians e si venderin par fâ mâl.
Antioc Epifane in Egjit e a Gjerusalem
16 Cuant che il ream al fo ben salt tes mans di Antioc, lui al volè cjapâ l’Egjit par paronâ sun doi reams: 17 al jentrà in Egjit cuntun esercit che nol finive altri, cun cjars e cun elefants, cu la cjavalarie e cuntune grande flote 18 e al frontà Tolomeu re dal Egjit. Tolomeu al cessà denant di lui e al scjampà, e un grum dai siei a restarin par tiere ferîts a muart. 19 A cjaparin lis fuartecis dal Egjit e Antioc al rafà la tiere dal Egjit.
20 Dopo di vê batût l’Egjit, tal an cent e corantetrê, Antioc al tornà indaûr e al marçà cuintri di Israel, lant sù a Gjerusalem cuntun grant esercit. 21 Al jentrà cun prepotence tal santuari e al puartà vie l’altâr d’aur e il cjandelîr de lum cun dut il so furniment 22 e la taule de ufierte e i vâs pes libagjons, lis copis e i turibui d’aur, il vêl, lis zois e ducj i ornaments d’aur ch’a jerin su la façade dal templi. Lu sfurnì dut. 23 Al rafà ancje l’arint e l’aur e dutis lis robis di valôr e i tesaurs platâts ch’al rivà a cjatâ. 24 Po al ingrumà dut e al tornà inte sô tiere, dopo di vê fat un maçalizi e di vê fevelât cuntune rogance di no crodi.
25 Alore al fo grant corot pai fîs di Israel
in dute la lôr tiere.
26 A gemerin i sorestants e i anzians,
lis fantatis e i fantats a pierderin la lôr vigorie
e la bielece des feminis e sparì.
27 Ogni nuviç al fasè il so lament
e la nuvice, tal so jet, e fasè corot.
28 E trimà la tiere par dute la sô int
e dute la cjase di Jacop si riviestì di vergogne.
Costruzion de Acre
29 Doi agns dopo, il re al mandà a lis citâts di Gjude un sorintendent des tassis, ch’al rivà a Gjerusalem cuntun grant esercit. 30 Ur fasè, imbroiantju, discors di pâs e lôr i croderin. Ma a bot e sclop al plombà su la citât, i molà colps trements e al fasè murî une vore di int in Israel. 31 Al fiscà la citât, i dè fûc e al sdrumà lis sôs cjasis e lis muris ch’e veve dulintor. 32 A menarin in sclavitût lis feminis e i fruts e a rafarin dut il besteam. 33 Po a faserin sù, torator de citât di David, un mûr grant e fuart, cun toressis ben siguradis, e cheste e deventà la lôr fuartece. 34 A meterin dentri un razate cence religjon, oms selerâts, che le rinfuarçarin inmò di plui. 35 A puartarin dentri armis e mangjative e, ingrumât dut ce ch’a vevin rafât in Gjerusalem, lu poiarin li e a deventarin come une grande palisse; 36 chest al fo un pericul pal santuari e un nemì seguitîf e cjamât di tristerie par Israel.
37 A spanderin sanc nocent torator dal santuari
e a profanarin il lûc sant.
38 Par colpe lôr e scjampà la int di Israel
e la citât e deventà un côf di forescj;
e deventà foreste pe sô int
e i siei fîs le bandonarin.
39 Il so santuari al deventà une desolazion tant che il desert,
lis sôs sagris si tramudarin tun corot,
lis sôs sabidis tun riviel
il so onôr tun sbeleç.
40 Tant grande e jere stade la sô glorie
e tant grant al deventà il so disonôr
e il so sflandôr si tramudà in corot.
Imposizion de religjon dai forescj.
41 Po il re al mandà par dut il so ream l’ordin che ducj a fasessin un popul sôl 42 e che ognidun al butàs di bande lis leçs ch’al veve. Ducj i popui si plearin al ordin dal re. 43 Ancje un grum di israelits a acetarin di ubidîlu e a faserin sacrificis ai dius e a profanarin la sabide. 44 Il re al mandà a Gjerusalem e tes citâts di Gjude altris decrets midiant dai siei cursôrs, là ch’al ordenave di lâ daûr di costumancis straniis a la lôr tiere, 45 di fâ cessâ tal templi i olocauscj, i sacrificis e lis libagjons, di profanâ lis sabidis e lis fiestis 46 e di sporcjâ il santuari e i fedêi, 47 di fâ sù altârs, templis e anconis e di fâ sacrificis cun cjars di purcit e di nemâi soçs, 48 di lassà che i lôr fîs, cence circoncision, si sporcjassin cun ogni sorte di spocjetât e di porcariis, 49 in mût di dismenteâ ogni comandament e di mudâ ogni usance. 50 Chel che nol ves operât seont l’ordin dal re, lu varessin copât. 51 Seont chestis ordenancis, che lis veve mandadis par dut il ream, al nomenà ancje ispetôrs sun dut il popul e ur comandà a lis citâts di Gjude di fâ sacrificis, citât par citât. 52 Ancje cetancj dal popul si butarin cun lôr, int ch’e veve tradide la leç, e a faserin robatis inte tiere 53 obleant Israel a platâsi pardut la ch’al cjatave un ripâr.
54 Tal an cent e corantecinc, ai cuindis di Casleu, il re al metè sul altâr un diu. Ancje tes citâts confinantis cun Gjude a faserin sù altârs 55 e a brusavin incens su la puarte des cjasis e tes placis. 56 A sbregavin i libris de leç par ordin che ju cjatavin fûr e ju butavin tal fûc. 57 Se cualchidun lu brincavin cuntune copie dal libri dal pat e al veve il fiât di lâ indenant seont la leç, il befel dal re lu condanave a muart. 58 A tratavin cun prepotence ducj i israelits ch’a cjatavin tes citâts ogni mês, 59 soredut ai vincjecinc dal mês, cuant che a fasevin sacrificis sul altâr parsore dal altâr dai olocauscj. 60 A copavin, seont il befel, lis feminis ch’a vevin fat circoncidi i lôr fruts, 61 insieme cui lôr frutins picjâts tor dal cuel, cun chei di cjase e cun chei che ur vevin fate la circoncision. 62 Cun dut a chest, però, une vore di lôr in Israel si faserin fuarce e coragjo un cul altri par no mangjâ robe soce 63 e a sielgerin nant di murî che sporcjâsi cun chê mangjative soce e di profanâ il pat sant; propit cussì a muririn. 64 La rabie discjadenade parsore di Israel e fo tremende.


text:
05 ottobre 2009
Si torne a tacâ balant
O sai, o sai: us ai trascurâts ta chescj dîs, ma mi soi cjapât une polse par lâ a fâ un zirut. Prime o soi stât a Milan pal conciert di Elton John e po...
Viodìn cui che al induvine dulà che o soi stât par cualchi dì...
Ancje masse facil, ma intant cussì... Plui indevant us zontarai inmò alc su cheste esperience che par me e je stade entusiasmante!
Viodìn cui che al induvine dulà che o soi stât par cualchi dì...
Ancje masse facil, ma intant cussì... Plui indevant us zontarai inmò alc su cheste esperience che par me e je stade entusiasmante!
Nessun commento:
Iscriviti a: Commenti sul post (Atom)


text:
Nuie di fâ, par tornâ a viodi Sapade-Plodn furlane al tocje ancjemò spietâ. La politiche romane e à tornât a meti i bastons tes ruedis discjadenant, justementri, la rabie dai sapadins e dai furlans che si stan batint di une vite pe cuistion. Dopo jessi rivâts adore a fâ passâ la leç pal passaç di regjon tes dôs comissions dal Senât (Belanç e Afârs Costituzionâi), sul plui biel, cuant che si doveve calendarizâ la discussion in aule, une part di senatôrs dal Pd, cul benstâ dal Guvier, a àn decidût di tirâ a dilunc il dut, cjapant timp e tirant fûr gnovis scusis.
Tal comun dal cjadovri le àn cjapade mâl, clâr: “l’enesim tradiment” a àn zigât sindic, consei e comitâts che di corse si son cjatâts in Municipi par votâ un ordin dal dì che al domande ai parlamentârs di tornâ a cjapâ subit in man la discussion e votâ la leç che – impensìnsi – si le sta spietânt dal 2008, cuant che i citadins in maniere democratiche a àn sielzût a maiorance di domandâ di tornâ in Friûl.
“Un scufiot vergognôs ae democrazie” lu a definît il sindic di Sapade-Plodn, Manuel Piller Hoffer. “Di gnûf i politics a àn volût lavâsi lis mans par pôre di decidi; al è evident che il passaç di un comun di une regjon “ordenarie” a une “speciâl” i à fat cjapâ un spac al Guvier e al Partît Democratic dal Belumat e dal Venit in gjenerâl. Cussì par noaltris nol reste che il limbo”.
Dal stes tenôr i coments dai comitâts: “il Belumat nus à svendût par un plat di lints; baste viodi la votazion scandalose che al à fat il consei provinciâl di Belum la vilie de decision dal Senât, dineant di fat se stes rispiet a ce che al jere stât decidût agns indaûr. Cumò o domandìn che i politics furlans a detin bataie fin insom par mantignî lis promessis fatis in ducj chescj agns”.
Clâr aromai a ducj che il pas indaûr dal venit, tacant dal President Zaia e rivant fintremai al sotsegretari Bressa, al mire a meti Sapade sul plat de discussion cun Rome pe cuistion de Autonomie regjonâl che al stan cirint di otignî. E cussì si torne a tirâ fûr il discors di un font di riecuilibri che il Friûl al dovarès paiâ a ducj chei comuns di confin, o ben ce che al sucêt cul Trentin e il Sudtirôl. Cence volei capî che il paragon nol rêç par doi motîfs: Sapade al è un câs unic, al è un paîs furlan, che si sint furlan e che al vûl tornâ in Friûl; po dopo, lis risorsis che a àn Trentin e Sudtirôl, sigûr a statût speciâl tant che noaltris, ma no podin però vignî paragonadis a chês che o vin a disposizion te nestre regjon.
La Presidente Serracchiani e je stade clare, almancul a peraulis: “Su Sapade no moli – e à rispuindût al coleghe Zaia – l’iter al è lât tant indenant che no si pues plui tornâ indaûr. E o soi pronte a incuintrâ personalmentri i cjâfs grup di Cjamare e Senât, i Ministris Boschi e Costa, e il sotsegretari Bressa par rivâ adore a otignî il vôt decisîf”.
Nol reste che spietâ Pasche e viodi se ta chel benedet calendari dal Senât, il non di Sapade al tornarà a jessi scrit tal ordin dai lavôrs. Pensait che di cuant che e je tacade la storie, e sarès la dusinte e cjapilu volte… ❚
✒ David Zanirato
Sapade-Plodn, gnove frenade............
Nuie di fâ, par tornâ a viodi Sapade-Plodn furlane al tocje ancjemò spietâ. La politiche romane e à tornât a meti i bastons tes ruedis discjadenant, justementri, la rabie dai sapadins e dai furlans che si stan batint di une vite pe cuistion. Dopo jessi rivâts adore a fâ passâ la leç pal passaç di regjon tes dôs comissions dal Senât (Belanç e Afârs Costituzionâi), sul plui biel, cuant che si doveve calendarizâ la discussion in aule, une part di senatôrs dal Pd, cul benstâ dal Guvier, a àn decidût di tirâ a dilunc il dut, cjapant timp e tirant fûr gnovis scusis.


text:
Ai 12 di Lui
Sants Ermacore, vescul, e Fortunât, diacun
Protomartars de Glesie mari di Aquilee e protetôrs des arcidiocesis di Gurize e di Udin
Solenitât
Ermacore, che inte venerazion al è simpri stât compagnât dal diacun Fortunât, al è cognossût di biel principi tant che prin vescul e prin martar di Aquilee. I nons di Ermacore e di Fortunât si ju lei intal Martirologji jeronimian e a lôr, daspò de sante Vergjine Marie, e je stade dedicade la basiliche di Aquilee. Ermacore, che la tradizion lu dîs dissepul di Marc, al jere stât venerât za te antichitât in dutis lis regjons dal alt Adriatic e di là des monts, pardut là che e rivave la metropolie de Glesie aquileiese. Chescj doi sants a son i protetôrs principâi des arcidiocesis di Gurize e di Udin, e de citât di Udin.
Test gjavât fûr dal Messâl par furlan, di agns in spiete de aprovazion di bande de CEI (Conference Episcopâl Taliane).
I SANTS DAL MÊS. Sants Ermacore e Fortunât............
Ai 12 di Lui


text:
Padue
Padue (Padoa tal dialet venit) e je une citât di 211.560 abitants, cjâflûc de provincie omonime, situade in te regjon dal Venit. A Padue si cjate une des Universitâts plui prestigjosis de Italie, e al è un impuartant centri economic.
StorieModifiche
Seont la tradizion, la citât di Padue e fo fondade tal 1183 p.d.C. di un grup di Venits, cu lis rivis dal flum Brente. Vuê e je stade confermade la presince di reperts di chest periodi storic.
Vie pe etât Romane, Patavium e jere une des citâts plui ricjis dal Imperi, e simpri leade economichementri e militarmentri ae capitâl.
La Alte Ete di Mieç e fo par Padue une vore devastant: de invasion dai Uns di Atile, avignude prime de fin dal Imperi (452-453), ai Langobarts (601), fin ae prese dai Ungars dal 899.
Dome daspò dal an 1000 inizià la ricostruzion; la sô Universitât e fo fondade tal 1222, la seconde plui antighe de Italie. E fo ancje il lûc di predicazion di Sant Antoni fin tal 1231, an de so muart. Par ricuardâlu, i Padoans a tiarin sù une Basiliche, vuê une des plui visitadis.
Tal cjamp militâr, Padue e cirì di espandisi, al dispiet di diviersis incendiis e devastazions, fin tal XIV Secul. Il 1405, difat, al fo l'an de definitive sumission a Vignesie dopo di une lungje lote.
Cul Tratât di Cjampfuarmit, dal 1797, Padue e dut il Venit a pasarin sot de egjemonie dal Imperi Austri-Ongjarês. La tornade al Ream di Italie e avignì dome tal 1866, a seguiti di un plebissît.
Lûcs di interèsModifiche
- Basiliche di Sant Antoni, sigurementri il monument plui impuartant de citât, e une des glesiis plui grandis e visitadis tal mont.
- Basiliche di Sante Gjiustine, sede di elaborazion d riforme benedetine dal XV secul, e une des plui impuartantis abaziis benedetinis.
- Prât de la Valade
- Capele dai Scrovegni, decorade cun frescs di Giotto
Origjin dal nonModifiche
La etimologjie dal non no je sigure, ma al è evident che le citât al a cjapât il non dal flum Po (Padus) Ancje la presince de palût Patine, dongje de citât, a çampe dal flum Brente.
Viôt ancjeModifiche
LeamsModifiche
- (talian) Sît ufiziâl dal comun


text:
Ce che no sintarìn plui
• Internazionalitari (cuindisinâl di aprofondiment dedicât aes comunitâts minorizadis europeanis)
– scancelât
• Dal Consei (trasmission di informazion che
e deve la peraule ai conseîrs regjonâi par spiegâ
i proviodiments frontâts in Aule) – scancelât
• Flabis a mirinde (program pai fruts di Lussia
di Uanis) – scancelât
• Lasimpon (program sui viaçs) – scancelât
• Planc pai svolts (boletin informatîf su la viabilitât)
– scancelât
• Dret e ledrôs (aprofondiment cultural de sabide)
– scancelât
• Schiribicilu! (program sportîf dal lunis) – a risi
• GR de buinore (al devente di 3/4 minûts cuntun
sôl redatôr) – scurtât
• GR di misdì e dîs (al devente di 8/10 minûts cuntun sôl redatôr) – scurtât
• Scartòs (rassegne stampe) – smiezât
• Ator Ator (spazi par fevelâ a 360 grâts de realtât culturâl e sociâl furlane) – smiezât
A risi a son ancje la etichete Musiche Furlane Fuarte e il Premi Friûl, la organizazion dal festival european Liet International e dal Suns de ARLeF, e Sgarfefurlans, il progjet pai emigrants ricognossut de UNESCO. Cence dimenteâ che i efiets no si fasin sintî dome sul palinsest: dal mês di Fevrâr, i siet dipendents de Radio (ducj a timp indeterminât) a son in casse integrazion parziâl e a vignaran daûr tais ancje su lis colaborazions.
Natascia Gargano
CULTURE – Ce sucedial cumò?............
Ce che no sintarìn plui


text:
Il numar telefonic +39 0434 223522 al è il gnûf numar par otignî:
- informazions e prenotazions des prestazions sanitariis ambulatoriâls dadis fûr dal servizi sanitari regjonâl;
- orientament e informazion sui servizis sociâi par dut il teritori de regjon.
Il numar al integre il numar 848 448 884 e al permet a ducj i citadins di clamâ vie telefonut, telefon fis e dal forest par:
- vê informazions su lis prestazions sanitariis ambulatoriâls dadis fûr tal ambit dal Servizi Sanitari Regjonâl;
- prenotâ lis prestazions sanitariis dadis fûr tal ambit dal Servizi Sanitari Regjonâl e des struturis sanitariis privadis increditadis;
- prenotâ lis prestazions in libare profession intramoenia.
Si puedin domandâ lis prestazions aes Aziendis Sanitariis regjonâls tes provinciis di:
- Udin pe Aziende pe Assistence Sanitarie n. 3 “Friûl de Alte - Culinâr – di Mieç”, n. 4 “Friûl Centrâl”, n. 2 “Basse furlane”, Aziende ospedaliere universitarie "S. Maria della Misericordia" di Udin;
- Pordenon pe Aziende pe Assistence Sanitarie n. 5 "Friûl ocidentâl", I.R.C.C.S. Centri di Riferiment Oncologjic di Davian;
- Gurize pe Aziende pe Assistence Sanitarie n. 2 “Friûl de Basse – Isontine”;
- Triest pe Aziende pe Assistence Sanitarie n. 1 “Triestine”, pe Aziende ospedaliere universitarie “Ospedali Riuniti” di Triest e I.R.C.C.S. Istitût Materni Infantîl “Burlo Garofolo” di Triest.
Il numar +39 0434 223522 al coste tant che une clamade urbane dal propri operadôr.
Oraris:
Prenotazion prestazions sanitariis
lunis – vinars des 7.30 aes 18.00
sabide des 8.00 aes 12.00
Informazions servizis sociâi
lunis – vinars des 9.00 aes 18.00
sabide, domenie e dîs di fieste des 9.00 aes 14.00
torne sù


text:
Campagne antinfluençâl 2019
E tache la campagne antinfluençâl 2019: vaciniti e proteziti de influence!
Tu puedis vacinâti a gratis se:
- tu âs 65 agns o plui
- tu âs malatiis cronichis
- tu sês un donadôr dal sanc
- tu sês un operadôr sanitari
E je la maniere miôr par proteziti te e cui che ti sta dongje!
La salût e je un ben preziôs e e va protezude par dute la vite!
• Campagne antinfluençâl - Anzians [pdf - 112,86 KB] (il leam al vierç une gnove barconete)
• Campagne antinfluençâl - Donadôrs dal sanc [pdf - 125,23 KB] (il leam al vierç une gnove barconete)
• Campagne antinfluençâl - Operadôrs sanitaris [pdf - 116,27 KB] (il leam al vierç une gnove barconete)
• Ministeri de Salût - Influence (il leam al vierç une gnove barconete)torne sù


text:
Napoleon Bonaparte
Napoleon Bonaparte (Ajaccio, 15 di Avost 1769 - Isule di Sante Eline, 5 di Mai 1821). Gjenerâl, om politic e figure storiche di notevule rilevance.
Gjenerâl dilunc la Rivoluzion francese, al guviernà la France dal 1799: al fo Prim Consul dal Novembar 1799 fintremai il Mai 1804 e Imperadôr dai Francês, cul non di Napoleon I (Napoléon Ier), dal Dicembar 1804 al Avrîl 1814 e di gnûf dai 20 di Març al 22 di Jugn 1815. Al fo ancje President de Republiche Taliane (Cisalpine) dal 1802 fin tal 1805 e Re di Italie dal 1805 al 1814, 'Mediatôr' de Republiche Elvetiche dal 1803 al 1813 e 'Protetôr' de Confederazion dal Ren dal 1806 fintremai il 1813.
In graciis di une serie di brilantis campagnis militâts e par mieç di aleancis, al rivà a concuistâ une grande parte de Europe continentâl, espuartant i ideâi de Rivoluzion francese, soredut chei sul rinovament sociâl; dongje dai stâts controlâts diretementri al rivà ancje a controlâ altris reams mandant al podê siei parincj (Spagne, Ream di Napoli, Vestfalie e Olande). Il so domini al finì di colp daspò de disastrose campagne di Russie (1812); sconfit dai Aleâts europeans tal Otubar 1813, Napoleon al abdicà tal Avrîl 1814 e al fo mandât in esili inte Isule d'Elbe.
Al rivà ancjemò a tornâ fûr tal Març 1815, cuant, sintint la delusion dal popul francês pe gnove situazion politiche, al sbarcjà a Antibes e al tornà a Paris "cence sbarâ un sôl colp"; tornât a concuistâ il podê (i famôs Cent dîs), al fo sconfit une altre volte a Waterloo de Setime Coalizion, ai 18 di Jugn dal 1815. I siei ultins agns di vite Napoleon ju passà in esili de Isule di Sante Eline, tal Oceani atlantic, sot dal control dai Inglês. Daspò de sô colade definitive, il Congrès di Viene al ristabilì i vieris Reams europeans che a jerin stâts parâts jù des concuistis francesis, cun cualchi ecezion, come pe Serenissime republiche (Restaurazion).
Napoleon al fo il prin cjâf di guvier de dinastie dai Bonaparte. Al sposà Joséphine de Beauharnais intal 1796, e intes secondis gnossis, la Arciduchesse Marie Luise di Austrie, ai 11 di Fevrâr 1810. I siei eredis a forin il fi legjitim, , Napoleon Luis cognossût come il re di Rome (1811-1832), e doi fiis ilegjitims: Carli, Cont Leone 1806 - 1881 (fi di Catherine Eléonore Denuelle de la Plaigne 1787 - 1868) e Alessandro Giuseppe Colonna, Cont Walewski (1810 - 1868) (fi di Marie, Contesse Walewski 1789 - 1817), ministri dal forest di Napoleon III.
La sô figure e à ispirât artiscj, leterâts, musiciscj, politics e storics, dai siei timps fintremai vuê.


text:
L’Italicum par sigûr nol à tant che obietîf chel di zovâ aes minorancis, ni politichis, ni linguistichis, dal Stât talian. Ma chestis minorancis a son: e a varessin di jessi lis primis a sburtâ par jessi ricognossudis a nivel di rapresentance. Cualchidune lu à fat: trentins e sudtirolês a àn otignût il coleç eletorâl unic inte lôr regjon e cussì i valdostans. Invezit i parlamentârs dal Friûl-VJ no àn nancje provât: miôr no lâ a movi pucis, si sa mai che nissun si inacuarzi…
DIVISION_ E invezit la int si è inacuarte che la fertaie aromai e je fate, e cun la division de Regjon in doi coleçs eletorâi pratichementri definitive, sedi la minorance slovene che chê furlane a son stadis minoradis inte lôr capacitât di esprimi un lôr rapresentant ae Cjamare dai Deputâts, che inte prossime legjislature – se si fasarà la leç – e sarà la uniche eletive. I slovens a vevin provât cu la senatore Tamara Blazina a cirî di costruîsi une “risierve” par rivâ a un elet: ma i numars dal Italicum a son masse pençs par garantîlu, e la Blazina e à scugnût gloti l’inseriment tal so coleç di 44 comuns furlans, gjavâts al teritori de Provincie di Udin. Dificil a chest pont pai slovens rivâ a puartâ a Montecitorio un dai lôr, se nol sarà metût tant che cjâf di liste inte liste blocade dal Pd. “Mission impossible” o cuasi.
INDURMIDÎTS_ Se almancul i slovens a àn tentât, i furlans in Parlament intant a durmivin: e il teritori de lôr comunitât linguistiche al è stât çoncjât brutalmentri in doi e i 12-15 mîl vôts di preference necessaris a saran dificii di racuei. La uniche soluzion, ma la sfide e je pardabon dificile istès, e sarès chê proponude dal conseîr regjonâl sloven Igor Gabrovec: creâ un “liston” des comunitâts linguistichis regjonâls, che al meti insiemi furlans, slovens e todescs. Une propueste che e larès sclaride e dibatude, cence prejudizi: ancje parcè che, se l’Italicum al passarà, no son alternativis. ❚
✒ W.T.
ITALICUM: une “mission impossible” par dôs minorancis............
L’Italicum par sigûr nol à tant che obietîf chel di zovâ aes minorancis, ni politichis, ni linguistichis, dal Stât talian. Ma chestis minorancis a son: e a varessin di jessi lis primis a sburtâ par jessi ricognossudis a nivel di rapresentance. Cualchidune lu à fat: trentins e sudtirolês a àn otignût il coleç eletorâl unic inte lôr regjon e cussì i valdostans. Invezit i parlamentârs dal Friûl-VJ no àn nancje provât: miôr no lâ a movi pucis, si sa mai che nissun si inacuarzi…


text:
Cent agns fa a son stâts doi furlans, il cogo dal esercit austriac Eugenio Sandrigo e l’alpin Riccardo Giusto, i prins muarts te “inutile stragje” che e je sclopade fra Italie e Austrie pal control di chestis tieris di confin e che e à viodût oms de stesse tiere frontâsi vistint monturis di colôr diviers.
Di chei militârs di lenghe furlane, todescje, slovene e venite, oms cu la monture austroongjarese, si son pierdudis lis olmis, dismenteâts de storie uficiâl e considerâts “austriacants e nemîs”. La storie di fat e ricuarde che il Friûl austriac al è jentrât in vuere ai 28 di Lui dal 1914, ma no si fevele mai dal fat che dal Friûl, o miôr de Contee di Gurize e Gardiscje, a son partîts pe vuere tes filis dal Imperi Austroongjarês 30mil oms: un diesim di chescj a son muarts, altris a son stâts internâts o fats presonîrs tai cjamps ator pe Italie o in Russie. Lis cronichis a contin che tal Istât dal 1915, a son stâts plui o mancul 70mil i civîi depuartâts dal Friûl Orientâl, fra di lôr a jerin plevans, mestris, sindics e impleâts, cu la acuse di vê simpatiis “austriacantis”.
Graciis aes ricercjis di storics e studiôs furlans, al è stât pussibil identificâ une vore dai nestris muarts, gjavantju di chê dismentie costruide dal fat che a muririn cuntune monture divierse di chê taliane. Biadelore duncje che pes celebrazions dal Centenari de Grande Vuere, i Comuns dai teritoris apartignûts ae contee di Gurize, insiemi a diviersis associazions culturâls, a àn uficialmentri podût ricuardâ chescj muarts che a combaterin cul esercit dal Imperadôr. Tantis a son lis cunvignis e i events organizâts par ricuardâju, ancje dome depositant une corone di orâr, realizant sculturis e lapidis in lûcs che a ricuardin lis vicendis di chescj soldats dismenteâts, fasint mostris multimediâls tant che Frammenti di memoria, 1914. La Guerra degli altri e i friulani, o la esposizion itinerante Uno stato in uniforme. Friulani e Giuliani nell’esercito austro-ungarico. O ancjemò al è stât presentât il libri Com’era equipaggiato il “nostro” esercito nel 1914? e tancj altris. Si vûl duncje recuperâ la memorie, par onorâ chescj nestris fradis muarts; a Sant Canzian e je stade fate la consegne des targhis cui nons dai tancj muarts e a Vilès al è stât fat un spetacul e leturis par ricuardâ la tragjedie dai “fassinârs” dal Istât dal 1915. ❚
Moira Pezzetta
Storie platade: tal gurizan biadelore si fevele dai furlans muarts sot dal esercit austroongjarês te Grande VuereMoira Pezzetta
Cent agns fa a son stâts doi furlans, il cogo dal esercit austriac Eugenio Sandrigo e l’alpin Riccardo Giusto, i prins muarts te “inutile stragje” che e je sclopade fra Italie e Austrie pal control di chestis tieris di confin e che e à viodût oms de stesse tiere frontâsi vistint monturis di colôr diviers.


text:
A son lis galetis di vene tipichis scozesis. La tradizion e vûl che a nassin tant che plat puar, dai soldâts che ses preparavin cu la vene dai cjavai e lis cusinavin tai scûts. Par chest pal solit a àn la forme di un cuart o un sest di cercli.
Ingredients: farine di vene, 250 grams; aghe, 150 grams; spongje, 20 grams; sâl, un piç; levan chimic, une ponte di sedon. Cjatâ la farine di vene al è avonde dificil: si pues vê un risultât une vore bon doprant i flocs di vene di chei di fa gulizion, sielzint di chei plui picinins. Par vê une variante vegane al baste meti vueli di gjirasol tal puest de spongje.
SI FASIN CUSSÌ
Scjaldâ la aghe, e butâle su la vene, la spongje e il sâl formant un impast. Zontâ il levan chimic e lâ indevant a impastâ. Formâ une bale e involuçâle te pelicule e lassâle polsâ almancul une ore. Tirâ la paste fine uns 2 mm e taiâ cerclis di uns 20 cm di diametri, metiju suntune plache di for e taiâju in crôs o in 6. Cuei in for a 150°C par 30 minûts. I oatcakes àn di restâ suts e crocants, ma no àn di cjapâ tant colôr, se di no al è facil che a vedin une ponte di amarotic. Chestis galetis a son buinis di stuzigâ ancje bessolis, perfetis par compagnâ cun formadi o par fâ tartinis, magari cun salmon scozês. ❚
Sandri Carrozzo
RICETE. Scottish Oatcakes............
A son lis galetis di vene tipichis scozesis. La tradizion e vûl che a nassin tant che plat puar, dai soldâts che ses preparavin cu la vene dai cjavai e lis cusinavin tai scûts. Par chest pal solit a àn la forme di un cuart o un sest di cercli.